Республиканың Дәүләт автоинспекцияһы водителдәрҙе «йома» рейдтары хаҡында иҫкәртә // Йәмғиәт | новости башинформ.рф\n17:31, 15 марта 2019 Йәмғиәт\nРеспубликаның Дәүләт автоинспекцияһы водителдәрҙе «йома» рейдтары хаҡында иҫкәртә Фото: Ксения Калинина\nБашҡортостан биләмәһендә 15 мартта эш аҙнаһы тамамланыуға бәйле транспорт ағымының йәнләнеүе көтөлә. Юлдарҙа хәүефле хәлдәргә, шулай уҡ ҡайһы бер водителдәрҙең һәм йәйәүлеләрҙең юл хәрәкәте ҡағиҙәләрен боҙоуына юл ҡуймау өсөн республиканың Дәүләт автоинспекцияһы рейдтар уҙғара.\n«Иҫкәртеү сараларында водителдәрҙе тикшереүгә ҙур иғтибар бүленә. Ошондай рейдтар үткәреү кәрәклеген аңлауығыҙ өсөн рәхмәт. Юлдарҙа бер-берегеҙгә иғтибарлы булығыҙ», — тип мөрәжәғәт итте Башҡортостандың ЮХХДИ хеҙмәткәрҙәре юл хәрәкәтендә ҡатнашыусыларға.\nТеги: ЮХХДИ, иҫкәртеү, рейд


Чемпион призына көрәш\nЯңыраҡ Абҙаҡ мәктәбендә 2004 йылғы һәм унан бәләкәй ҡыҙҙар араһында билбау көрәше буйынса Асыҡ беренселек үтте. Ярыштар Халыҡ-ара ҡатынҡыҙҙар көнөнә һәм Донъя беренселеге чемпионы Эльвина Ғәҙелшина призына арналып үткәрелде.\nЭльвина Ғәҙелшина республика, Рәсәй генә түгел, донъя кимәлендә лә еңеү яулаған көрәшсе. 2019 йылда Үзбәкстанда үткән Донъя беренселегендә көрәшсе ҡыҙ еңеү яулап, республика, районды бөтә илгә танытты. Шуға ла чемпион призына Беренселек үтеү осраҡлы түгел.\nАбҙаҡ ауыл биләмәһе кимәлендә үткәрелгән ярышты асыу тантанаһында Абҙаҡ ауыл хакимиәте исеменән Гөлкәй Азаматова, мәктәп исеменән Лира Хәйруллина, “Недра-Потенциал” йәмғиәте директоры Илсур Дауытов, ауыл старостаһы Маҙһар Йомағужин һәм чемпионканың әсәһе Эльмира Ғәҙелшина сығыш яһап, барлыҡ ҡатын-ҡыҙҙарҙы байрамдары менән ҡотланы. Эльвинаға артабан да уҡыуында уңыштар, яңынан-яңы еңеүҙәр теләне, гөлләмәләр бүләк иттеләр. Көрәш буйынса тренеры Салауат Дауытов, үҙ нәүбәтендә, ошондай тырыш, маҡсатлы ҡыҙ үҫтергәндәре өсөн ата-әсәһенә рәхмәтен белдерҙе, Эльвинаға артабан да бейек үрҙәр яулауын теләне.\n“Еңеүҙәремдә тренерымдың, атай-әсәйемдең, мәктәбемдең, һәр ваҡыт ярҙам ҡулы һуҙырға әҙер тороусы апай-ағайҙарҙың өлөшө ҙур. Уларҙың ярҙамы миңә һәр ваҡыт яңынан-яңы үрҙәр яуларға булышлыҡ итә”, - ти чемпион.\nЭльвина Ғәҙелшина тренеры Салауат Дауытовҡа, донъя чемпионатына барырға ярҙам иткән бағыусы Илсур Дауытовҡа, Абҙаҡ ауыл хакимиәте башлығы Хәмзә Мөхәмәҙиевкә, мәктәп директоры Гөлшат Йомағужинаға, Белорет спорт мәктәбе директоры Галина Рыжкинаға һәм сараны үткәреүҙә матди ярҙам күрһәткән крәҫтиән-фермер хужалығы етәксеһе Наил Ғатауллинға рәхмәтен белдерҙе. Наил Бүләкбай улына ауыл хакимиәтенең Рәхмәт хатын тапшырҙы, йыйылыусыларға календарҙарын бүләк итте. Тантаналы өлөш концерт менән тамамланды.\nБәйгелә Белорет лицейинтернатынан, Әбйәлил районының Байым, Йәнекәй һәм Абҙаҡ мәктәптәренән ҡыҙҙар бил һынашты. Көрәшселәрҙе судьялар - Дауыт Дауытов, Рәил Әхмәҙин, Эльвина Ғәҙелшина, Нәйлә Йомағужина һәм баш судья Салауат Дауытов баһаланы.\nКөсөргәнешле бәйгелә 25-65 килограмм ауырлыҡ категорияларында I урындарҙы Нәйлә Хилалова (Абҙаҡ), Айзидә Йомағужина (лицей-интернат), Азалия Абсадыева (Йәнекәй), Нәйлә Йомағужина (Абҙаҡ), Лилиә Ғәлиева (Абҙаҡ), Нәркәс Исмәғилева (лицей-интернат), Гәлсәр Шәғәлина (Байым), Эвелина Йомағолова (Абҙаҡ) яуланы.\nII урындарға үҙ категорияларында Ангелина Садиллаева, Алтынай Әхмәтйәнова, Алина Кәримова (Абҙаҡ), Регина Юнысова (Байым), Элина Вәлиева (лицей-интернат), Сулпан Ғүмәрова (Абҙаҡ), Ләйсән Мәғәсүмова (лицей-интернат) лайыҡ булды.\nIII урындарҙа - лицей-интернаттан Рената Ғәлимова, Аделия Низаметдинова, Диана Әҙеһәмова, Элина Вәлиева, Диана Фәтҡуллина, Айһылыу Шәйәхмәтова, Нурания Абдрахманова, Абҙаҡтан Ынйы Мәшүрова, Карина Заһиҙуллина.\nЕңеүселәрҙе Эльвина Ғәҙелшина бүләкләне, артабан да тырышырға, спорт менән шөғөлләнергә өндәне. Һуңынан көрәшселәр донъя чемпионы менән иҫтәлеккә фотоға төштө.


Доткомдар ҡыуығы — Башҡорт Википедияһы\nДоткомдар ҡыуығы Викимилектә\nДоткомдар ҡыуығы (ингл. Dot-com bubble) — яҡынса 1995—2001 йылдарҙа йәшәгән иҡтисади ҡыуыҡ. Кульминацияһы 2000 йылдың 10 мартында, һатыу-һатып алыуҙар барышында NASDAQ индексы 5132,52 пунктҡа (көндөҙгө пик) етеп, ябылыу мәленә бер ярым тапҡырҙан ашыуға төшкән саҡта була.\nҠыуыҡ интернет-компанияларҙың (башлыса Американыҡылар) акциялары ныҡ ҡиммәтләнеүе, шулай уҡ күп һанлы яңы интернет-компаниялар барлыҡҡа килеүе һәм иҫке компанияларҙың да XX быуат аҙағына интернет-бизнесҡа йүнәлеш тотоуы арҡаһында хасил була. Интернетты табыш алыу өсөн тәҡдим иткән компанияларҙың акциялары шашып ҡиммәтләнә. Был юғары хаҡтарҙы күп һанлы комментаторҙар һәм иҡтисадсылар аҡлай, «яңы иҡтисад» заманы килеүе тураһында тәҡрарлай. Ғәмәлдә был яңы бизнес-моделдәр һөҙөмтәһеҙ булып сыға, ә башлыса рекламаға һәм ҙур кредиттарға түгелгән аҡсалар банкротланыуҙар тулҡынына, NASDAQ индексының ныҡлы түбәнәйеүенә, сервер компьютерҙары хаҡтарының ишелеүенә килтерә.\nБыл осорҙоң ахырғы өлөшө киҫкен күтәрелеүҙәр-ишелеүҙәр сиратлашыуынан торһа ла, интернет-бумды 1993 йылда Mosaic веб-браузерын сығарған мәлдән башланған һәм бөтә 90-сы йылдар буйы дауам иткән бөтә донъя селтәрендә интернет-компанияларҙың тотороҡло коммерциаль үҫешенә бәйләйҙәр.\n↑ Lenta.ru: Комментарии: Увлекательный мир доткомовских мошенников\nhttps://ba.wikipedia.org/w/index.php?title=Доткомдар_ҡыуығы&oldid=897771 ҡабул ителгән\n2000 йыл иҡтисадта\nБыл бит һуңғы тапҡыр 17:55 12 июль 2019 үҙгәртелгән.


Аңлашып һөйләшеүгә ни етә | Министерство сельского хозяйства Республики Башкортостан\n» Аңлашып һөйләшеүгә ни етә\nАңлашып һөйләшеүгә ни етә\nАуыл биләмәләрендә халыҡ менән осрашыуҙар дауам итә\nРайон Хакимиәте башлығының иҡтисад һәм инвестициялар буйынса урынбаҫары Альберт Таймаҫов етәкселегендәге мәғлүмәт-эш төркөмө Иштуған ауыл биләмәһе халҡы менән осрашты.\nИң башта биләмә башлығы Фәйрүзә Буранғолова үткән йылғы эшмәкәрлеккә йомғаҡ яһаны. Республикала әүҙем бойомға ашырылған “Аныҡ эштәр”, “Урындағы башланғыстарҙы хуплау” программаларына ярашлы, һуңғы йылдарҙа биләмәлә ярайһы ҙур эш башҡарылған. Иштуған ауылына ингән урын, Йәштәр урамы кәртәләнгән, Һыртланда Әүлиә шишмәһе төҙөкләндерелгән, шулай уҡ Советтар Союзы Геройы Садиҡ Һайрановтың обелискыһы һәм биләмәһе ремонтланған. Бынан тыш, ике ауылда ла урамдарҙы яҡтыртыу буйынса ҙур эш башҡарылған, юлға айырым иғтибар бирелгән.\nБыйылға ла етди бурыстар билдәләнгән. Иштуғандағы Бөйөк Ватан һуғышында ҡатнашыусыларға ҡуйылған һәйкәлде төҙөкләндереү, Һыртлан ауылы, Һирәт утарының христиан зыяраты кәртәһен ремонтлау, халыҡты хәүефһеҙлек менән тәьмин итеү кеүек мәсьәьәләләрҙе хәл итеү мөһим.\nМәғлүмәт-эш төркөмө етәксеһе Альберт Таймаҫов үҙ сиратында район-ҡаланың социаль-иҡтисади хәле менән таныштырҙы. Төбәк халҡының тормошон яҡшыртыуға йүнәлтелгән программалар, проекттар бойомға ашырылыуын билдәләне.\nРайон-ҡала эске эштәр бүлеге өлкән участковыйы Илнур Ҡотлоғужин һуңғы осорҙа йыш күҙәтелгән мутлашыу осраҡтары тураһында иҫкәртте. Бында банк картаһынан урлашыу, электр йәки газ хеҙмәте белгестәре булып кейенеп, өлкән йәштәгеләрҙе алдап, аҡсаларын алыу инә. Шулай уҡ ауыл халҡы иғтибарын берәҙәк эттәр, яҙғы-йәйге осорҙа ҡарауһыҙ йөрөгән малдар мәсьәләһенә йүнәлтте.\nЙыйылышта ҡатнашыусылар ҙа фекер алышыуҙа әүҙем ҡатнашты. Үҙҙәренең пай ерҙәренең артабанғы яҙмышы тураһында борсолоу белдергәндәр күп. Шулай уҡ Иштуған карьерҙары киләсәгенә бәйле мәсьәләне күтәрҙеләр. Трансформатор иҫкереү сәбәпле, Башҡорт урамында йыш ҡына электр уты һүнеүенә зарланыусылар булды. Шулай ҙа ауыл халҡын иң борсоғаны бөгөн, моғайын, ҡаты көнкүреш ҡалдыҡтарын сығарыуға хаҡтыр, моғайын. Байтаҡ һорауға урында яуап бирелде, ҡалғандары контролгә алынды.


«Киске Өфө» гәзитенең сайты - АСҠЫНДАР ӨЛГӨҺӨ - 2020 - Мәҡәләләр\nЭлегерәк Әмир ауылынан барыһы ла Абыҙәбей тип йөрөткән Шәмғезинан Әғзәмова тигән инәй менән бер нисә тапҡыр осрашып, әңгәмә ҡороп ултырырға тура килгәйне. Ул әҙәби башҡорт теленә яҡын телдә һөйләшә ине. Ислам дине, башҡорт халҡы тарихы, шәхестәр тураһында шул тиклем күпте белә, илай-илай Һөйәнтүҙ ваҡиғаларын да телгә ала ине. Һүҙ араһында минең әҙәби башҡорт телемә һоҡланыуын белдерә, беҙ бик үк әҙәби телдә һөйләшмәйбеҙ шул, тип ҡуя ине. Ҡыҙғаныс, Абыҙәбей менән һөйләшкәндәр яҙылған диктофон яҙмам юғалды, ә ҡағыҙға теркәмәгәнмен. Ғәҙәттә, әңгәмәләштәремде диктофонға ла яҙҙыра, блокнотҡа ла теркәй торғайным. Был юлы улай итмәгәнмен, сөнки инәйҙең бәйәне ауыҙ асып, шул тиклем ныҡ диҡҡәт һалып тыңлана торғайны бит...\nАсҡын төбәгенә, Асҡын халҡына хөрмәтте ошо Абыҙәбей, коллегаларым Фәйрүзә Юнысова, Наилә Имаева, уҡыусы ғына саҡтан рухлы ҡобайырҙар яҙып, сәхнәләрҙә сығыш яһап йөрөгән, хәҙер инде район хакимиәте башлығы булып эшләгән Ришат Марат улы Дихин һәм оҙаҡ йылдар Асҡын районы хакимиәте башлығы булып хеҙмәт иткән Зәки Ильяс улы Насыров уятты, тием. Һәр командировкаға барған һайын халыҡ менән осрашыуҙарҙан һуң был хөрмәтем нығына ғына барҙы. Иң ихлас милләттәштәр йәшәй Асҡында. Ошо төбәктең ҡайһы бер райондарындағы ҡайһы берәүҙәр кеүек: "Без үзебез башкырт инде, тик телебез татарныкы", - тип әйтмәйҙәр бында, ихлас итеп: "Без - башкортлар", - тиҙәр. Бер ниндәй икейөҙлөләнеү ҙә, сөсөләнеү ҙә юҡ...\nОшо ихласлыҡты тағы бер тойоп, ҡыуанып ҡайтылды был сәфәрҙән дә. Асҡындар "Айыҡ ауыл" конкурсына ла беренселәрҙән булып старт биргәйне, Башҡорт теле йылы сараларын да республикала беренселәрҙән булып башлап ебәрҙе. Тантаналы кисәгә минән башҡа Пермь крайы башҡорттары ҡоролтайы башҡарма комитеты рәйесе, шулай уҡ Асҡын районының илһөйәр, телһөйәр улы Рәсил Тимерғәзе улы Мөхәмәтйәнов та саҡырылғайны. Әлбиттә, йыйылыусылар алдында беҙ ҙә сығыш яһаныҡ, Бөтөн донъя башҡорттары ҡоролтайы Башҡарма комитетының сәләмен күндереп, тәғәйен кешеләргә уларҙың Рәхмәт хаттарын да тапшырҙыҡ. Әммә асҡындарҙың үҙҙәренең сығышы, әҙерләгән программаһы күңелгә шул тиклем хуш килде: улар бөгөн Башҡорт теле йылы сараларын нисек башлап ебәрергә икән, тип баш ватҡандар өсөн өлгөнөң дә өлгөһөн күрһәтте. Иң тәүҙә район хакимиәте башлығы Ришат Марат улы райондың хаҡлы ялға сыҡҡан һәм әле лә эшләп йөрөгән башҡорт теле уҡытыусыларын тәбрикләне. Шунан "Урал батыр" эпосын яттан һөйләүселәр республика бәйгеһе еңеүселәрен һәм уларҙы был бәйгегә әҙерләгән уҡытыусылар сәхнәгә саҡырылды. Шул рәүешле башҡорт телен өйрәнеү һәм үҫтереү кеүек яуаплы бурысты үҙ иңендә күтәреүселәргә лайыҡлы баһа бирелде. Балалар һәм өлкәндәрҙең илһөйәрлек менән һуғарылған йыр-бейеүҙәре алдынан бөтөн зал Асҡын башҡорттары ҡоролтайы башҡарма комитеты рәйесе Фәйрүзә Юнысоваға эйәреп, аяғүрә баҫып, Рәми Ғариповтың "Туған тел" шиғырын һөйләне...\nТағы бер күренеш рухландырҙы асҡындарҙың был сараһында. Тамаша башланыр алдынан район хакимиәте алдындағы майҙанда балалар һәм йәштәр башҡорт халыҡ уйындары ойоштороп, майҙан тотто. Бер урында арҡан тартыштылар, икенсе урында суҡмар ырғыттылар, өсөнсө урында традицион булмаған яндан уҡ атыштылар. Урындағы тренер Азат Муллахмәтов районда шулай уҡ "Мәргән уҡсы" клубы филиалын ойошторған, клуб ағзалары республика ярыштарында ла ҡатнашып, призлы урындар яуларға өлгөргән.\nШулай итеп, республикабыҙҙа Башҡорт теле йылы старт алды. Йылды ошолай нарыҡлау башҡа милләт халыҡтарын да "Башҡортса һөйләшегеҙ!" тип саҡырыу икән тип аңларға ярамағаны тураһында ла иҫкәртеп китәйек. Был иң тәүҙә башҡорт халҡы вәкилдәренә үҙ асылын иҫенә төшөрөргә саҡырыу, балаларығыҙҙы туған телдән мәхрүм итмәгеҙ, тип иҫкәртеү. Ошо йылда үтәсәк сараларҙа ҡатнашып, күҙәтеп, башҡа милләт вәкилдәре лә үҙ туған телен һанларға өйрәнә икән, тимәк, дөйөм маҡсат тормошҡа ашырыла, тигән һүҙ. Шулай түгелме ни?..\nЯҙылған: 11.02.20 | Ҡаралған: 381


Балаға бәхет өсөн күп кәрәкмәй. Ата - әсәһе яныңда, тамағ ы туҡ, өҫтө бөтөн, бер йөк уйынсығы булһа, етте. Бөгөнгө заман\nбалалары был мәғәнәлә юҡлыҡ кисермәй: Барби ҡурсаҡтары ла, автоматтары ла, машиналары ла етерлек уларҙың. Ә бына беҙҙең\nоләсәй - олатайҙарыбыҙҙың уйынсыҡтары башлыса ағастан яһалған.\nБыл турала ишеткәнем бар, әммә күрергә тура килгәне юҡ ин е әле. БР Милли музейында "Бала саҡ тураһында иҫтәлектәр" күргәҙмәһендә улар менән дә таныштым. Унда йөҙ йыл һәм унан да элегерәк эшләнгән уйынсыҡтар теҙелгән - бесәйҙәр, айыуҙар , төрлө ҡурсаҡтар... Бай ғаиләлә тәрбиәләнеүселәр өсөн фарфо р уйынсыҡтар, ябай сепрәктән тегелгәндәре - ярлы балалары өсөн . Әйткәндәй, һуңғылары шашка һәм шахмат эргәһенә лә яҡын ебәрелмәгән. Предметтарҙың һәр береһе - айырым сәнғәт\nәҫәренә тиң. Айырыуса ҡабарынҡы күлдәк һәм эшләпәләге королева матур.\nБыл предметтарҙың барыһы ла Өфөгә Свердлов өлкәһенең\nкрайҙы өйрәнеү музейынан килтерелгән. Улар бер нисә бүлектә\nурынлаша:"Мәктәп иле", "Тәмле тамаҡтар", "Мойдодыр", "Айболит"... Һуңғыһы, мәҫәлән, элек табип һөнәренең балалар араһында бөгөнгө кеүек үк һорау менән файҙаланылыуы тураһында һөйләй.\nИҫ китерлек, күпме ваҡыт үтеүенә ҡарамаҫтан, балаларҙың\nҡараштары үҙгәрмәй тиерлек. Айырыуса был ҡыҙҙарҙың альбомдарында сағыла. 80 - се йылдарҙа улар 19 быуат аҙағы - 20 - се быуат башындағы кеүек үк була. Бары тик элек шиғырҙа р матур итеп ҡара менән яҙылған.\n"Ҡәҙерле, әммә тыйылған әйберҙәр" шулай уҡ музейға килеүселәрҙең иғтибарын йәлеп итә. Улар араһында әсәйҙең вазаһы, оләсәйҙең 19 быуаттағы тегеү машинаһы, атайҙың кеҫә сәғәте, олатайҙың төрөпкәһе урынлашҡан. Резина, ағас\nуйынсыҡтар ҙа ҡыҙыҡһыныу тыуҙыра.\n1950 йылдарға ҡараусы мәктәп формаһын да бала саҡ хаҡында\nиҫтәлек тип атарға булыр ине. Матур ғына аҡ алъяпҡыс һәм күлдәк. Беҙ ҙә ошондай уҡ кейемдә йөрөнөк, һәм миңә ул бик тә оҡшай торғайны. Берҙән - бер кире яғы - ең һәм яғаларҙы к өн\nаша алмаштырырға кәрәк, әммә был бөхтәлеккә өйрәтә бит. Атайҙарға иһә ҡыйыныраҡҡа тура килә - улар буҫтау костюмдарҙ а йөрөгән.\nТамашасыларҙы айырыуса 19 быуат әйберҙәре йәлеп итә. Ваҡыт үтеү менән киләсәк быуатта йәшәүселәрҙең беҙҙең заманда эшләнгән әйберҙәрҙе ҡыҙыҡһынып ҡарауҙарын күҙ\nалдына килтереүе лә ауыр. Әммә башҡаса булыуы мөмкин дә түгел. Балалар донъяһындағы үҙгәрештәр - шулай уҡ ваҡыт күрһәткесе.\nИң мөһиме - улар яҡшы яҡҡа булһын.


Республика парламентының пленар ултырышы үтә // Сәйәсәт | новости башинформ.рф\nРеспублика парламентының пленар ултырышы үтә\n13:31, 28 ноября 2013 Сәйәсәт\nӨфөлә Башҡортостан Республикаһының бишенсе саҡырылыш Дәүләт Йыйылышың III ултырышы үтә. Көн тәртибендә 57 мәсьәлә билдәләнгән.\n«Хөкүмәт сәғәте» сиктәрендә Мәғлүмәт технологиялары буйынса агентлыҡ етәксеһе Илдар Ямаловтың сығышы планлаштырылған. Депутаттар шулай уҡ ҡайһы бер закон проекттарын ҡараясаҡ.\n2014 йылға һәм 2016 йылға тиклем план осорона республика бюджеты икенсе һәм һуңғы уҡыуҙа ҡараласаҡ. Беренсе уҡыуҙан һуң уға ҡайһы бер үҙгәрештәр индерелде. Атап әйткәндә, федераль бюджеттан планлаштырылған керемдәр иҫәпкә алынды. Дефицитты кәметеүгә өлгәшелде, ул хәҙер 15 миллиард һумға тигеҙ. Закон проектының тәҡдим ителгән версияһында табыш өлөшө 123 921 105,9 мең һум тәшкил итә, сығым — 138 921 105,9 мең һум.\nДепутаттар бөгөн БР Дәүләт Йыйылышы – Ҡоролтай Регламентына өс кешенән торған депутат төркөмдәре төҙөү хоҡуғы биреүсе төҙәтмәләрҙе ҡараясаҡ. Әлеге ваҡытта парламенттың алты депутаты фракцияларҙың береһендә лә тормай, шуға күрә улар үҙ депутат берләшмәһен ойоштора ала.\n«Башҡортостан Республикаһында граждандарҙың мөрәжәғәттәре тураһында» законға өҫтәмәләр индереләсәк. «Урындағы үҙидара органдарына Башҡортостан Республикаһының айырым дәүләт хоҡуҡтарын биреү тураһында» законға индерелгән үҙгәрештәргә ярашлы, урындағы власть органдары мал зыяраттары булдырыу буйынса функцияларҙы үҙҙәренә алырға тейеш.\nУлтырышта беренсе уҡыуҙы үткән ҡайһы бер федераль закон проекттары ҡараласаҡ.\nҒәмәлдәге закондарға индерелгән үҙгәрештәргә ярашлы, опекундарға баланы аҫырауға, инвалид баланы йәки сәләмәтлек мөмкинлектәре сикләнгән баланы ҡарауға аҡсалата түләүҙәр күләме арттырыласаҡ. Арттырыуҙы 2014 йылдың 1 ғинуарынан индерергә планлаштырыла.\nДепутаттар шулай уҡ «Ветерандар тураһында» федераль законға үҙгәрештәрҙе тикшерәсәк. «Балаһы булған ғаиләләргә дәүләт ярҙамы буйынса өҫтәмә саралар тураһында» федераль законға үҙгәрештәр индереү тураһында закон проекттары менән әсәлек капиталы средстволарын ҡулланыу мөмкинлектәре киңәйтелә.\nУлтырыштың көн тәртибенә индерелгән күп кенә мәсьәләләр Йәштәр йәмәғәт палатаһы эшмәкәрлегенә бәйләнгән. Йәш парламентарийҙар депутаттар корпусы алдында ике йыллыҡ эше тураһында отчет бирәсәк. Бынан тыш, ҡануниәтселәргә Йәштәр йәмәғәт палатаһы тураһында положениеға төҙәтмәләрҙе, шулай уҡ яңы саҡырылыш Йәштәр йәмәғәт палатаһы ағзалығына кандидатураларҙы ҡарарға кәрәк.\nҺәр ваҡыттағыса пленар ултырышта депутаттар Башҡортостан Республикаһы айырым суд участкаларының мировой судьялары вазифаһына кандидатураларҙы ҡараясаҡ.\nТеги: бр дәүләт йыйылышы,закондар,ултырыш


Йәштәр ал бирмәй\nРаевка шахмат клубында сираттағы XXXIV асыҡ район чемпионаты уҙҙы.\nТурнирҙа 23 спортсы-разрядсы ҡатнашты, Әлшәйҙең иң яҡшы уйынсылары менән бер рәттән, күршеләребеҙ – шишмәләр һәм республика баш ҡалаһынан килгән шахматсы көс һынашты.\nРаевка балалар-үҫмерҙәр спорт мәктәбе тәрбиәләнеүсеһе, район үҙәгендә йәшәүсе Максим Найденов мөмкин булған һигеҙ мәрәйҙән ете балл йыйып, өсөнсө тапҡыр район чемпионы исеменә лайыҡ булды. М. Буранғолов исемендәге башҡорт лицейының ун беренсе синыф уҡыусыһы Артур Лотфуллин еңеүсенән бер аҙға ғына ҡалышып, икенсе урынды алды. Артур өҫтәмә күрһәткестәр буйынса тренеры Илмир Мөхәмәтйәновты (ул өсөнсө урынға сыҡты) уҙып китте.\nҠатын-ҡыҙҙар араһында бер юлы дүрт шахматсы бер үк мәрәй йыйҙы һәм, урындарҙы билдәләү өсөн, коэффициенттар ҡулланырға тура килде. Шишмәнән Элина Үрәҙмәтова һәм Эльвира Фәхретдинова – беренсе һәм икенсе, ә Раевка башҡорт лицейы уҡыусыһы Азалия Рзаева өсөнсө урынға сыҡты.\n“Уйынға тоғролоҡ өсөн” призына райондың барлыҡ чемпионаттарында ҡатнашыусы, пенсионер Ғаяз Хәсәнов лайыҡ булды. Мәктәп уҡыусылары араһында етенсе синыф уҡыусыһы Артур Зәкиевҡа махсус “Шахмат өмөтө” призы тапшырылды. Шишмә районынан Радмир Ишбулатов турнирҙың иң йәш ҡатнашыусыһы булды.\nярыштарҙың баш секретары, 2-се категориялы судья.\nШахмат буйынса район чемпионы Максим Найденов (һулда) призерҙар Илмир Мөхәмәтйәнов һәм Артур Лотфуллин менән.\nФәнил Мөхәмәтйәнов фотоһы.


Төбәктә эшһеҙлек пособиеһының уртаса күләме — 6 мең һум // Иҡтисад | новости башинформ.рф\n11:52, 15 мая 2019 Иҡтисад\nТөбәктә эшһеҙлек пособиеһының уртаса күләме — 6 мең һум Фото: «Башинформ» мәғлүмәт агентлығы\nБашҡортостанда эшһеҙлек пособиеһының уртаса күләме апрелдә 5 909 һум йәки эшкә һәләтле халыҡ өсөн йәшәү минимумы дәүмәленән 63,1% булған. Был хаҡта «Башинформ» агентлығына республика Хеҙмәт министрлығынан хәбәр иттеләр.\n«Төбәктә халыҡтың 38% — минималь, ә 33,9% максималь күләмдә эшһеҙлек пособиеһын ала», — тине ведомствоның матбуғат секретары Роза Кузьменко.\nҺуңғы мәғлүмәттәр буйынса, Башҡортостанда эшһеҙҙәр һаны 87,1 мең кеше тәшкил итә. Уларҙың 24 меңгә яҡыны — рәсми теркәлгән эшһеҙҙәр.\n2018 йылдың ноябрендә — 2019 йылдың февралендә эшсе көстәрҙе һайланма тикшереү мәғлүмәттәренә ярашлы, республикала иҡтисади яҡтан әүҙем халыҡ һаны — 1,9 миллион кешенән ашыу.\nТеги: эшһеҙлек пособиеһы


Һайлау – 2021\n15 Сентябрь , 13:04\nҠасан? Кемде? Ҡайҙа?\n17, 18, 19 сентябрҙә илдә һайлау үтә.\nБеҙ РФ Дәүләт Думаһына депутаттар һайлаясаҡбыҙ. Бынан тыш, ҡайһы бер төбәктә (өс һайлау округында) БР Дәүләт Йыйылышы – Ҡоролтайға, Өфө ҡалаһы һәм районында, Белорет, Бөрөлә, Йоматау ауыл хакимиәтендә – урындағы советтарға депутаттар һайлана. Тағы бер нисә район һәм ҡалала вәкәләтен туҡтатҡан депутат урынына яңыһына тауыш бирелә.\nҠайҙа йәшәүегеҙгә ҡарап, һеҙгә 2 – 4 бюллетень бирәсәктәр. Шуларҙың икәүһе – Думаға. Береһе – партиялар исемлеге (беҙҙә 14 партия ҡатнаша), икенсеһе бер мандатлы округтар (алты округ) өсөн депутатлыҡҡа кандидаттар.\nБайтаҡ һайлау участкаһында видеокүҙәтеү камераһы эшләйәсәк. Әммә РФ Үҙәк һайлау комиссияһы ҡарары менән тауыш биреүҙең тура трансляцияһы булмай.\nҺайлау ниңә өс көн? Хәүефһеҙлек өсөн. Сират та булмаясаҡ, социаль дистанцияны тотоу ҙа яҡшы. Кемгә ҡасан уңайлы, шул ваҡытта килеп тауыш бирә.\nҺайлау участкаларында санитар талаптар үтәләсәк.\nРеспубликаның күп ҡалаһында тауыш биреүселәр өсөн “Рәхмәт” акцияһы эшләйәсәк. Барыһы ла ябай: һайлайһығыҙ, браслет алаһығыҙ, уны 50 процентҡа тиклем ташламаға алмаштыраһығыҙ. Өфөлә партнерҙар һаны 300, башҡа яҡтарҙа 40 – 70 (рахмат102.рф сайтынан ҡарағыҙ.)\n43 115 кешенең һайлауҙа тәүгә ҡатнашыуы көтөлә. Ғәҙәттә, 18 йәшлектәргә бүләк бирәләр.\nҺайлауҙы ойоштороу һәм үткәреүгә федераль ҡаҙнанан 500 миллион һум аҡса бүленгән.


Бөтә донъя башҡорттары ҡоролтайы халыҡ-ара йәштәр форумына саҡыра // Йәмғиәт | новости башинформ.рф\n14:00, 17 апреля 2019 Йәмғиәт\nБөтә донъя башҡорттары ҡоролтайы халыҡ-ара йәштәр форумына саҡыра Фото: Олег Яровиков\nБөтә донъя башҡорттары ҡоролтайы әүҙем йәштәрҙе халыҡ-ара йәштәр форумына саҡыра. Йәштәр советы 2019 йылдың 28 апрелендә Өфө ҡалаһының «Торатау» конгресс-холында уҙа.\nМайҙансыҡ Башҡортостан һәм Рәсәйҙең башҡа төбәктәренән 220 вәкилде берләштерә. Мәскәү һәм Силәбе вәкилдәре өсөн телекүпер ойошторола, ә конференц-бәйләнеш системаһы аша эшлекле һөйләшеүгә Ҡаҙағстан, Германия, Швейцария, Бөйөк Британия, Франция һәм Италия делегациялары ла ҡушыла.\nФорумда 18-35 йәштәр ҡатнаша, улар ойоштороу комитетына башҡорт халҡының киләсәген 30 йыл алға күҙаллаған эссе тәҡдим итергә тейеш. Ғаризаны сайтта тултырырға һәм эштәрҙе лә шунда ебәрергә кәрәк.\nЙәштәр советында ҡатнашыусылар башҡорт халҡын үҫтереү стратегияһы, башҡорт телен һаҡлау һәм үҫтереү, глобаль мәҙәни экспансия, республиканан ситтә йәшәгән башҡорттарға ярҙам итеү программаһы, милли мәғариф системаһын үҫтереү программаһы өҫтөндә эшләй. Форум барышында ҡатнашыусылар һигеҙ проект майҙансығына бүленә, көн аҙағында уларҙың эш һөҙөмтәләре менән таныштыра. Һуңынан проекттар 2019 йылдың 3 июненә тиклем онлайн-режимда эшләнеп бөтөргә тейеш.\nИң әүҙем 10 ҡатнашыусыға 28 июндәге V Бөтә донъя башҡорттары ҡоролтайында ҡатнашыу мөмкинлеге бирелә.\nЙәштәр советын ойоштороусы — Башҡортостандың Йәштәр сәйәсәте һәм спорт министрлығы булышлығында Бөтә донъя башҡорттары ҡоролтайының Башҡарма комитеты, Мәскәү ҡалаһының һәм Мәскәү өлкәһенең Башҡорт ҡоролтайы, Силәбе ҡалаһының Башҡорт ҡоролтайы.\nТеги: йәштәр, башҡорт ҡоролтайы


Матурлыҡ подъездан башлана. Ниһайәт, беҙ йәшәгән ергә иғтибар иттеләр.\n16 Апрель 2019, 10:27\nКүптәр иғтибар иткәндер, республиканың яңы етәксеһе бер башланғысҡа юл ярһа, был хаҡта онотмай, аҙағына еткермәй, туҡтамай. Подъездарҙы ғына алайыҡ. Үҙ ғүмеремдә кешеләр көн һайын тиҫтәләрсә тапҡыр үтеп йөрөгән баҫҡыстарға һәм стеналарға иғтибар булғанын хәтерләмәйем. Әле килеп, подъездарҙа ремонт эштәре башланып тора. Иң төп талап – сифат һәм зауыҡ. Кемдер подъезд стеналарын тигеҙләп, буяп сығыу артығы менән еткән, тип уйлар. Юҡ шул, элекке туҙған, ҡырылып бөткән стеналар яңыра, емерелгән почта йәшниктәре урынына икенселәре килә.\nОшо аҙнала республика ҡалаларының мәңге ремонт күрмәгән подъездарында ремонт эштәре дәррәү башланды. Әлбиттә, был эш еңел түгел. Ремонт эштәре өсөн конкурс саралары үткәреү, бригадаларҙы туплау шаҡтай мәшәҡәтле эш. Иң мөһиме, эш башланды. Йүнәтеү өсөн йылы миҙгелгә өҫтөнлөк бирелеүе осраҡлы түгел, эштәр сифатлы буласаҡ.\nҠайһы бер подъездарға инһәң, ундағы мәхшәрҙе күреп, бында йәшәү түгел, йүгереп ҡасаһы килә. Ни хәл итәһең, 30-40 йыл буяу күрмәгән подъездар бар. Шунда йәшәүселәр үҙҙәре лә аптырай, бында нисек көн итмәк кәрәк, тиҙәр. Матур, уңайлы шарттарҙа ла йәшәргә өйрәнергә кәрәк икән шул.


3 Декабрь 2020, 22:00\n#һорау_яуапБалан бешергәйнем, өйгә еҫе таралды. Хәҙер үҙебеҙҙән дә, кейемдән дә балан еҫе борҡоп тора. Магазинға инһәң, кешеләргә һиҙеләлер инде, әйләнеп ҡарайҙар. Ашарға яратам да ул, тик ҡалайтып еҫһеҙ генә бешерергә? Оҫтабикәләр кәңәш бирегеҙ әле!Анон!!!\nБалан бешергәйнем, өйгә еҫе таралды. Хәҙер үҙебеҙҙән дә, кейемдән дә балан еҫе борҡоп тора. Магазинға инһәң, кешеләргә һиҙеләлер инде, әйләнеп ҡарайҙар. Ашарға яратам да ул, тик ҡалайтып еҫһеҙ генә бешерергә? Оҫтабикәләр кәңәш бирегеҙ әле!


Бөрө ҡалаһында перинаталь үҙәк төҙөләсәк, ә Стәрлетамаҡ кибер ҡалаға әүерелә - Bash.News\nБөрө ҡалаһында перинаталь үҙәк төҙөләсәк, ә Стәрлетамаҡ кибер ҡалаға әүерелә\nБөрө ҡалаһында перинаталь үҙәк төҙөләсәк, ә Стәрлетамаҡ кибер ҡалаға әүерелә https://bash.news/news/37609_br_alaynda_perinatal_k_tlsk__strletama_kiber_alaa_erel\nБөгөн Республика башлығының граждандарҙы ҡабул итеүе барышында Башҡортостандың төрлө төбәктәренә ҡағылған проблемалар күтәрелде һәм хәл итеү юлдары барланды. Миловка паркы, Урал торлаҡ комлексында фатир алып алданыусылар ҙа аныҡ яуап ишетте.\nЗәңгәр күкте яулау һирәктәргә эләккән бәхет, күп малайҙар бәләкәй саҡтан летчик булыу хыялы менән яна. Икһеҙ-сикһеҙ урман-ҡырҙарҙы өҫтән күҙәтергә, бейеклеккә күтәрелергә теләй. Был ниәтте авиация йүнәлешендәге мобиль мәктәп төҙөп тормошҡа ашырырға мөмкин. Башҡортостанда мөмкинлектәр бар, Әбйәлил районында дельтаплан спорты буйынса союз кимәлендәге ярыштар ойошторолған үҙенсәлекле тау бар. Пилот-инструктор Азат Мәсәлимов Республика башлығына бөгөн ошо һорау менән килгән. Рөстәм Хәмитов тәҡдимде хупланы, тик аныҡ проект кәрәк.\nКескәй Самат асыҡһа ла мыжымай. Сабый күңеле һиҙә, әсәһе бөгөн бик етди мәсьәлә менән йөрөй. Һәм был ысынлап та шулай. Ишле бала тәрбиәләгән Вера Цирульникованы тыуған ҡалаһы Бөрөлә заманса перинаталь үҙәк борсой. Бөгөн ул Рөстәм Хәмитовҡа ла тап ошо һорау менән килгән. Сөнки Бөрөләге бала табыу йортона күрше-тирәләге райондарҙан да гүзәл заттар мөрәжәғәт итә.\nРуслан Кәримов Башҡорт дәүләт университетының Стәрлетамаҡ филиалында эшләй. Йәш ғалим белем биреү системаһында электрон уйын формаларын әүҙем ҡуллана. Ул виртуаль лаборатория асыу теләге менән яна, проект хаҡы 6 миллион һум тирәһе. Руслан Кәримов был тәҡдимде Рөстәм Хәмитовтың Стәрлетамаҡҡа эш сәфәре барышында ла күтәргәйне. Бөгөнгө яңы йүнәленш буйынса аныҡ һөйләшеү булды. Виртуаль лаборатория әле илдең ике уҡыу йортонда ғына бар.\nОсрашыу барышында Республикала бәшмәк үҫтереү буйынса һорау ҙа күтәрелде, сөнки әле был кәсепкә тотоноусылар бер программала ла ҡатнаша алмай. Шулай уҡ Миловка паркы, Урал торлаҡ комплексында фатир алып алданыусылар ҙа үҙ проблемаһы менән мөрәжәғәт итте. Мәҫәлән, тәүгеһендә 4 ҡатлы 32 йорт, төҙөлөштә өлөшләтә ҡатнашып алданыусылар һаны 2 меңдән ашыу. Рөстәм Хәмитов проблема хәл ителәсәк тип белдерҙе, тик был процесс ваҡыт һәм өҫтәмә сығымдар талап итә.\nРеспублика башлығына йыл башынан алып төрлө проблемалар менән 2 мең ярым тирәһе кеше мөрәжәғәт иткән. Халыҡ үҙ һорауҙарын электрон портал аша ла, хат менән дә ебәрә. йәмәғтәселекте босоған мәсьәләләрҙең күбеһе торлаҡ тәьминәтенә, медицина, мәғариф өлкәһенә, коммуналь хужалыҡҡа ҡағыла. Шәхси ҡабул итеүгә тотош йәмғиәткә ҡағылған көнүҙәк проблемалар һайлап алына.


Хәбәрҙәр: Женевалағы һөйләшеүҙәрҙең тәүге һөҙөмтәләре.\nЖеневалағы һөйләшеүҙәрҙең тәүге һөҙөмтәләре.\nСүриә властары ҡатын-ҡыҙҙарға һәм балаларға ҡамауҙағы Хомсты ҡалдырып сығырға рөхсәт итте. Улар дүшәмбенән үк китә аласаҡ- йәкшәмбе көн президент Бәшәр Асад һәм оппозиция вәкилдәре араһындағы һөйләшеү һөҙөмтәләре буйынса был турала аралашсы Лахдар Брахими белдерҙе. БМО һәм Ғәрәп дәүләттәре лигаһының Сүриә буйынса махсус вәкиле осрашыу менән ҡәнәғәт булыуын һыҙыҡ өҫтөнә алды, уның әйтеүенсә, делегациялар “бер-береһенә ҡарата ихтирамлы” булған.\nГуманитар мәсьәләләр, Хомстағы хәлдәр икенсе көндәге һөйләшеүҙәрҙең төп темаһы булды. Оппозиция һәм революция көстәренең Милли коалицияһы үҙ әсирҙәренең исемлеген тапшырҙы. Унда- ике меңдән ашыу исем. Оппозиция тәү сиратта ҡатын-ҡыҙҙарҙы, балаларҙы, ауыр яралыларҙы азат итеүҙе һорай.\nОппозиция яғындағыларҙың һүҙҙәре буйынса, әсирҙәрҙең һаны 47 меңдән кәм түгел. Дәмәшк вәкилдәре әсирҙәр мәсьәләһен хәл итеүҙән баш тартмай, әммә Сүриәләге хәлдәрҙе бер яҡлы һүрәтләүгә ҡаршы. Уларҙың фекере буйынса, Женевала Асадҡа ҡаршы булыусылар баш күтәреүселәрҙең аяуһыҙлығы хаҡында һөйләмәй.


Өфө электр селтәрҙәре ҙур һорау менән ҡуллана\n1 Февраль 2010, 15:59\n2009 йылда «БашРЭС» яуаплылығы сикләнгән йәмғиәтенә электр селтәренә тоташтырыуҙы һорап 9 626 ғариза бирелгән, шуның нигеҙендә 7 908 килешеү төҙөлгән.\nИң күп заявка Өфө ҡала электр селтәренә килгән. «БашРЭС-УГЭС» технологик тоташтырыуға 2009 йылда 267,5 миллион һумға 2449 килешеү төҙөгән. «БашРЭС»-тың башҡа филиалдарында килешеүҙәр һаны күпкә кәм. БашРЭС-Нефтекама, БашРЭС-Стәрлетамаҡ, БашРЭС-Өфө һәм БашРЭС-Белорет бөтәһе бергә ҡулланыусылар менән 16,7 миллион һумға 5459 килешеү төҙөгән.\nЯңы ҡулланыусыларға 84,5 МВт ҡеүәт бүленгән, шуның яртыһынан күберәге Өфөгә тура килә.\n«Башкирэнерго» асыҡ акционерҙар йәмғиәтендә әйтеүҙәренсә, ғаризаларҙың күплеге тоташтырыуға тарифтарҙың сағыштырмаса түбән булыуына бәйле. Башҡортостан буйынса электр селтәрҙәренә технологик тоташтырыуға тариф, физик һәм юридик шәхестәр өсөн тоташтырыу ҡеүәте 15 кВт-тан артмағанда, 550 һум кимәлендә билдәләнгән. Ғариза биреүсенең участкаһы менән кәрәкле көсөргәнештәге электр селтәре объекты араһы - ҡалала 300 метрҙан, ауылда 500 метрҙан ашмаған осраҡтарға ҡағыла был.


«Киске Өфө» гәзитенең сайты - №11, 17 - 23 март, 2018 - Информационные страницы\n№11, 17 - 23 март, 2018\n"ҒАИЛӘМ - ҠӘЛҒӘМ"\nГәзит уҡыусыларыбыҙ белә: "Киске Өфө" республикабыҙҙың, Өфөбөҙҙөң өлгөлө ғаиләләре менән, ғаилә ҡоролошо сәйәсәте, ғаилә институты ҡағиҙәләре менән даими таныштырып бара.\nҒаилә мәсьәләләре - иң ҙур сәйәсәт, тигәнгә инанғанбыҙ. Сөнки донъялағы бар сәйәсәт ғаиләләрҙән баш ала, изгелек орлоҡтары ла, яуызлыҡ орлоҡтары ла ғаиләлә сәселә, артабан инде "ни сәсһәң - шуны ураһың". Шуға ла бөгөн йәштәребеҙгә, балаларыбыҙға, ғөмүмән, йәмғиәтебеҙгә ғаиләләр өлгөһөн күрһәтеү, һәр кемде яҡшы өлгөгә эйәрергә саҡырыу бик мөһим. Был эш быйылғы Ғаилә йылында бигерәк тә етди төҫ алырға тейеш, тигән уйҙабыҙ. "Киске Өфө" бөгөнгө һандан башлап үҙ уҡыусыларына "Ғаиләм - ҡәлғәм" исемле махсус бит тәҡдим итә. Уҡығыҙ, баһалағыҙ, үҙегеҙ ҙә мәҡәлә-тәҡдимдәрегеҙ менән уртаҡлашығыҙ, матур ғаиләләр тураһында беҙгә хәбәр итегеҙ, тигән теләктә ҡалабыҙ.\nӘЙТКӘНДӘЙ... Өфөлә "Ҡала ҡаҙанышы" XII Ҡала йәмәғәт премияһына конкурс иғлан ителде. Уның маҡсаты - үҙ ғәмәлдәре менән республика баш ҡалаһының үҫешенә ярҙам иткән, шулай уҡ артабан тормошҡа ашырыу өсөн файҙалы тәҡдимдәр индергән өфөләрҙе билдәләү. Быйыл конкурс Ғаилә йылына арнала һәм унда түбәндәге номинациялар ҡаралған: "Өфө - халҡы артыусы ҡала", "Өфө - бәхетле ғаиләләр ҡалаһы", "Уңышлы хеҙмәт ғаиләләре династияһы", "Өфө - әүҙем гражданлыҡ позициялы кешеләр ҡалаһы", "Өфө - фәндә, мәҙәниәттә һәм спортта юғары ҡаҙаныштар ҡалаһы", "Ҡала алдындағы ҡаҙаныштары өсөн йәмәғәт таныуы". Һәләтле балалар һәм үҫмерҙәр өсөн махсус номинация булдырылған - "Баш ҡаланың киләсәге". Унда 7-18 йәшлек өфөләр ҡатнаша ала. Ғаризалар ҡабул итеү Өфө ҡалаһы, Рәсәй урамы, 108 адресы буйынса 26 мартта башлана һәм 6 апрелгәсә дауам итә. Телефон: 277-15-40.\nЯУЛАНҒАНДЫ ЮҒАЛТМАЙЫҠ, ТИМ\nФевралдән мәктәптәр буласаҡ 1-се класс уҡыусыларынан документтар ҡабул итә башланы. Һәр атай-әсәй балаһының уңышлы, белемле һәм тәрбиәле булыуын теләй һәм иң яҡшы уҡытыусыға, алдынғы белем биреү учреждениеһына бирергә хыяллана.\nЗӘЙНӘБ БИИШЕВАНЫ УҠЫЙБЫҘ, ЯРАТАБЫҘ\nЛюдмила Богуславская уның менән һоҡланыуын белдереп: "З. Биишеваның тормош юлы, ижады тураһында Земфира Хантимерованың беҙгә һөйләп ишеттергән поэмаһын уҡыусыларға уҡытып, дәрес үткәрергә була", - тине.\nЗӘЙНУЛЛА ИШАН - БАШҠОРТ ХАЛҠЫНЫҢ РУХИ БАТШАҺЫ\n"Троицкиҙағы Зәйнулла хәҙрәт эске Русияла иң мәшһүр вә иң атаҡлыларҙандыр. Заманында уның һәр һүҙе закон-шәриғәт ине... Ахыры ғүмеренә ҡәҙәр һәр кем уны олуғ бер шәйех, мөхтәбәр бер ғалим һанап хөрмәт итте..."\nӨЙЛӘНЕШКӘС ТӘ АТА-ӘСӘҺЕНӘН АЙЫРЫМЛАНМАҺЫН БАЛА\nБер шулай йәш саҡта ағайығыҙ сираттағы эш хаҡын алып ҡайтҡас, ҡалай күп аҡса эшләгәнһең, тип барып ҡосаҡлап алдым. Йылы һүҙҙән иреп китеп, запасын да әйтеп ташланы. Бала кеүек бит ул ирҙәр!\nТАШТАҒЫ ЭҘҘӘР КЕМДЕКЕ?\nӘйтерһең, малҡай тарихта мәңгелеккә ҡалыр өсөн ташты уя баҫып атлап ҡайтҡан. Эҙҙәргә бөртөк тә үлән үҫмәгән, алғы өлөшөнә ямғыр һыуы йыйылған да, кипмәй ята. Тап сынаяҡ аҫтына һыу ҡойоп, алға ҡарай ҡырынайтып ҡуйған кеүек.\nБАЙРАМ БАЙМАҠСА БУЛДЫ!\nБашҡорттар бер-береһе менән һуғышырға тейеш түгел, сөнки башҡорт большевик та, меньшевик та түгел. Ул - башҡорт! - Зәки Вәлиди милләттәштәренә шулай тип өндәште.\n"Башҡорт китабы топ-100+" акцияһына килгән хаттарҙы барлауҙы дауам итәбеҙ. Һеҙ ҙә башҡорт әҙәбиәтендә һәр быуын кешеһенең иғтибарына лайыҡ әҫәрҙәрҙе/ китаптарҙы тәҡдим итеүҙән туҡтамағыҙ, хөрмәтле гәзит уҡыусылар!


3 Июль 2021, 13:55\nТалҡаҫ күле буйында автомобилдәр күлдең эсенә төшөп тигәндәй ултырған. Күлдә машинаның ковриктарын, вак-төйәген йыуалар . Оло инәйҙәр ейән-ейәнсәрҙәре менән шунда уҡ кер сайҡата...\n“Мин Йылайыр, Баймаҡ, Ейәнсура, Күгәрсен, Көйөргәҙе яҡтарында булып ҡайттым. Экология ҡаҡшаған. Һаҡмар быуылған килеш тора. Йылайыр йылғаһында хәҙер кислота тәме сыға, тиҙәр. Магнитогорск яғынан Сибайға кергән ерҙә бик күп сүп-сар осоп йөрөй. Ямғыр юҡ. Мәҫәлән, Йылайыр районы Матрай ауылында инде нисәмә бөтөнләй йыл ямғыр юҡ. Үлән ҡап - ҡара булып көйөп, еләк-емеш кибеп ултыра. Тышта ноябрь айымы ни? Ағастар яланғас, ҡарышлауыҡ ашап бөткән. Самолёт менән июнь айында ағыу һиптергәндәр, бал ҡорттары үлеп бөткән, ҡарышлауыҡтар тороп ҡалған. Ниңә алдан урман хужалығы министрлығы алдан иҫкәртмәгән.\nТалҡаҫ күле буйында автомобилдәр күлдең эсенә төшөп тигәндәй ултырған. Күлдә машинаның ковриктарын, вак- төйәген йыуалар .\nОло инәйҙәр ейән - ейәнсәрҙәре менән килеп, шунда кер йыуа.\nБеҙҙең Башҡортостанға Хоҙай Тәғәләм шундай тәбиғәт биргән, шуны һаҡлай, яҡлай белмәйбеҙ.Ошо тәбиғәт башҡа төбәктә булһа, әкиәт иле яһарҙар ине.\nБына ошондай экологик темаларҙы ниңә киң мәғлүмәт сараларында күтәрмәйҙәр икән?\nБик күңелһеҙ күренеш”,--тип яҙа беҙгә Мәрйәм Зәкирйәнова.\nБеҙ гәзитебеҙ уҡыусыһы менән тулыһынса килешәбеҙ һәм үҙ фекеребеҙҙе өҫтәп әйтәбеҙ.\nБеҙ, әлбиттә, гәзит биттәрендә һәм сайтыбыҙҙа ла экология проблемаларын күтәргәнебеҙ бар. Талҡаҫ күле янына сит өлкәләрҙән килеп, палаткалар ҡороп, ике ағас араһына гамак элеп, ҡайҙа теләй шунда усаҡ яғып, сүп-сарын ташлап китеүселәр хаҡында ла, Ғәҙелша шарлауығы яны ҡот осмалы бысраҡ булыуын да, Әбйәлил районы ҡарағастарын ҡырғыусылар тураһында ла, Граф күлендә балыҡтар үлеүен дә, әле килеп Талҡаҫ ярында үлек ҡыҫалалар ятыуын да яҙҙыҡ, хәбәр иттек. Тик...үҙгәреш юҡ.\nТалҡаҫ буйында, ысынлап та, ситтәр күберәк. Үҙебеҙҙекеләр бик һирәк бында, сөнки уларҙың башҡа мәшәҡәте күп – бесән әҙерләргә кәрәк, һыу төшөү ҡайғыһы юҡтыр.\nИң беренсе, халыҡ үҙе яуаплы. Сүп-сарҙы бер министр ҙа, түрә лә килеп ташламай. Беҙ үҙебеҙ ташлайбыҙ. Ниңәлер кешеләрҙә тәртип, намыҫ, выждан тигән нәмә юҡ. Беҙ, ярай, ҡыйларбыҙ ҙа үлеп китербеҙ. Балаларыбыҙға, ейән-ейәнсәрҙәребеҙгә ни ҡала һуң? Һинең ҡыйыңды кем йыйып алырға тейеш? Һәр ял итеүсе артынан йыйырға, балаһына үрнәк күрһәтергә тейеш.\nМәҫәлән, минең ата-әсәйем Баймаҡ районы Сыңғыҙ ауылында йәшәй. Атайым инде 70-те үткән, әсәйем етенсе тиҫтәһен ҡыуалай. Йыл да улар Һаҡмар буйын, урман ситтәрен таҙаларыға сыға. Ауылдаштарҙың береһенең дә килеп ҡушылып, ярҙам итеп, рәхмәт әйткәнен күргәнебеҙ юҡ. Әлбиттә, ата-әсәйем рәхмәт өсөн, дан өсөн эшләмәй. Намыҫ ҡушыуы буйынса йөрөй. Тәбиғәт бысраныуына көйә. Ә бәғзеләр юрый артынса буш ҡаптар, шешәләр ташлап китергә тартынмай, иҫтәре лә китмәй.\nБыл хәл бер ауылда ғына күҙәтелмәй, әлбиттә. Беҙгә берҙәм булырға кәрәк. Һәр кем үҙ ауылында өмә үткәреп торорға тейештер. Ағастар ултырта алһа, тағы ла яҡшы. Сөнки урман – дым сығанағы.\nҺуңғы йылдарҙа ысынлап та беҙҙең төбәктә ҡоролоҡ. Ямғырҙың яумауы беҙҙең ошо ҡылығыбыҙға – тәбиғәт ҡәҙерен белмәүебеҙгә Аллаһы Тәғәләнең, бәлки, яуабылыр ҙа. Кем белә? Һыу ҡәҙере китте. Эскән һыуына төкөрөп йөрөүселәр күбәйҙе. Урмандар ҡырҡыла. Ҡоролоҡ булғас, билдәле, ҡорттар ҙа ҡотора, ағас буйлап өҫкә үрмәләй, япраҡтарҙы ашай. Самолеттан ағыу һибәсәктәрен алдан әйтеүен әйттеләр. Тик йәй көнө бал ҡортон ҡайҙа йәшерәһең дә ҡайҙа бикләйһең инде? Бәлки, ысынлап та, алдан ниндәйҙер ысул тәҡдим итергә кәрәк булғандыр ҙа.\nЭйе, ябай халыҡ тәбиғәтте үҙе бысрата. Әммә уларҙы намыҫы туҡтата алмай икән, ҙур штрафтар, сикләүҙәр туҡтатырға тейеш. Бында инде юғарынан ҡаты закон кәрәк.\nГәзит уҡыусыбыҙҙың һәр ҡайһыныһына шундай һорау:\n1.Проблеманан сығыу юлын нимәлә күрәһегеҙ?\n2. Тәбиғәткә ял итергә сыҡҡанда сүп-сарығыҙҙы йыйып алаһығыҙмы?\n3. Үҙ теләгегеҙ менән тәбиғәт таҙалауға сыҡҡанығыҙ бармы?\nҺүрәттә: Ғәҙелша шарлауығы биләмәһе.


Һуғыш йылдары йырҙары!\nБөгөн Өфөлә Башҡортостан милли симфоник оркестрының премьераһы үтте. Сәхнәнән яңғыраған сағыу моңдарҙы тәүгеләрҙән булып баш ҡаланың Киров районы уҡыусылары тыңланы.\nБөйөк Еңеүҙең 70 йыллығына арнап ойошторолған концерт репертуарына һуғыш йылдарындағы билдәле әҫәрҙәр ингән. Сараға яҡын киләсәктә Өфөнөң башҡа райондарында белем алыусы балаларҙы ла саҡырыу ҡарала. Ә киләһе айҙан Милли симфоник оркестр республика төбәктәре буйлап гастролгә сыға.


Тауыҡ тиҙәге һәм эзбиз - уның һеҙгә кәрәге бармы\nБеҙҙең мәктәптәрҙә - яңы бәлә. Уҡыусылар насвай "тәмләп\nҡарай" башланы. Үләнгә тауыҡ тиҙәге ҡушып яһалған алама еҫ ле бөртөктәрҙе мәктәп уҡыусылары тел аҫтына һала. Ниңәме Ке мдер әйтеүенсә, йәнәһе, насвай - тартыуҙы ташлау өсөн яҡшы а лым. Әммә наркологтар бының киреһен раҫлай, насвай организмд ың никотинға өйрәнеүен көсәйтә. Айырма бары шунда ғына: тәм әке төтөнә үпкәне зарарлаһа, насвай - ауыҙ тиреһен һәм ашҡаҙ ан - эсәк юлына көс төшөрә.\nНасвайҙың төп өлөшөн махорка йә иһә тәмәке тәшкил итә. Ҡа тнашмаға шулай уҡ эзбиз, төрлө үлән көлө һәм тауыҡ тиҙәге өҫ тәлә.\nНасвай ҡулланыуҙың мәшәҡәтле эш булыуын да билдәләргә кәр әк. Уны ауыҙ эсенә алғанда иренгә тейҙермәҫкә тырышалар, юҡһ а ирендәр сабыртып сығасаҡ. Төкөрөк йотоу йә насвайҙың бөртө ксәләрен йотоу күңелде уйната, ҡоҫтора һәм эс китеүгә алып к илә - ләззәте самалы, шулай бит. Ә инде көтөп алынған һөҙөмт ә - баш әйләнеү, аяҡ - ҡулдарҙың сәнсеп алыуы, күҙ алды ҡара ңғыланыуы биш минут самаһы ғына дауам итә.\nБаҙарҙа насвай тәмәке һәм көнбағыш менән бер рәттән һатыл а. Уның төп ҡулланыусылары - 13 - 15 йәшлек үҫмерҙәр. насвай\nөй шарттарында етештерелә ( ул тиклем тауыҡ тиҙәген башҡа ҡ айҙан табаһың инде).\nНасвайға өйрәнеүселәрҙе түбәндәге симптомдар буйынса таны рға була: тиҙ ярһыу, алйоттарса йылмайыу, туҡтауһыҙ шайыҡ ағ ыу, йәғни улар наркомандарҙан айырылмай тиерлек.\nИң ҡурҡынысы - насвайҙың ысын наркотиктар өсөн нигеҙ булы п тороуы. Наркотиктар баҙарында һорауҙың ниндәй булыуына ҡар ап, насвайға киндер орлоғо, амфетамин, анаша, марихуана ҡуш ыуҙары мөмкин. "Доза" һатып алыусы мәктәп уҡыусылар үҙҙәрен аҡрынлап энәгә ултыртыуҙарын аңламай ҙа ҡала.\nРәсәй Федерацияһының Башҡортостан Республикаһы буйынса на ркотиктар әйләнешен контролдә тотоу буйынса Федераль идаралы ғының тикшереү һәм административ практика бүлеге начальнигы Айрат Фәрхәтдинов әйтеүенсә, "насвайға ҡағылышлы төп проблем а уның наркотик йә психотроп матдәләр исемлегенә индерелмәүе ндә, ул тәмәке төрөнә лә ҡарамай". Шулай итеп, наркоконтроль\nхеҙмәткәрҙәренең әлеге ваҡытта насвай һатыусыларҙы яуаплылы ҡҡа тарттырыу хоҡуғы юҡ.\nШуға күрә наркотиктарҙы контролдә тотоу хеҙмәткәрҙәре мед ицина учреждениеларына был матдәгә химик тикшереү үткәрелеүе н һорап мөрәжәғәт итте. "Анализ һөҙөмтәләре насвайҙы тилерте үсе матдәләр исемлегенә йә тәмәке изделиелары категорияларын а индерергә мөмкинселек бирер тип уйлайбыҙ, - ти Айрат Фәрхе тдинов. - Тик белгестәрҙең һығымтаһы булған хәлдә генә беҙ б ыл матдәне һатыуҙы тыйыу тураһында инициатива менән сығыш яһ ай аласаҡбыҙ".\nӘгәр насвай тилертеүсе матдә булып танылһа, уны таратыу т ыйыласаҡ. Икенсе осраҡта инде уның әйләнеше дәүләт күҙәтеүен дә буласаҡ.


Ғаилә аҙналығы июлгә күсерелә\n12 Май 2020, 19:00\n«Быйыл коронавирус инфекцияһы таралыу хәүефенә һәм илдә, республикала эпидемияға ҡаршы ҡабул ителгән сараларға бәйле Башҡортостанда Халыҡ-ара ғаилә көнөнә арналған Ғаилә аҙналығы (11-17 май) һуңыраҡ ваҡытҡа күсерелә, — тип хәбәр иттеләр республика Хеҙмәт министрлығынан.Йыл һайын 15 майҙа...\nБашҡортостанда йолаға әүерелгән Ғаилә аҙналығы июлгә күсерелә, тип хәбәр иттеләр республика Хеҙмәт министрлығынан.\nЙыл һайын 15 майҙа донъяның бөтә илдәрендә Халыҡ-ара ғаилә көнө билдәләнә.\n«Быйыл коронавирус инфекцияһы таралыу хәүефенә һәм илдә, республикала эпидемияға ҡаршы ҡабул ителгән сараларға бәйле Башҡортостанда Халыҡ-ара ғаилә көнөнә арналған Ғаилә аҙналығы (11-17 май) һуңыраҡ ваҡытҡа күсерелә, — тип белдерҙеләр ведомствоның матбуғат хеҙмәтендә. — Барлыҡ тематик сараларҙы 6-12 июлдә уҙғарыу планлаштырыла. Улар Ғаилә, мөхәббәт һәм тоғролоҡ көнөнә бағышлана».\nХәтерегеҙгә төшөрәбеҙ, былтыр 8 июлдә республикала I Ғаилә фестивале ойошторолдо. Бөрө ҡалаһы Ғаилә, мөхәббәт һәм тоғролоҡ көнөнә арналған тантаналар үҙәгенә әүерелде.\nУл саҡта ғаилә ҡиммәттәрен һәм традицияларын һаҡлауға һәм нығытыуға ҙур өлөш индергән ғаиләләрҙе «Ата-әсә ҡаһарманлығы» миҙалы менән бүләкләнеләр.\n25 йылдан ашыу бергә ғүмер иткән һәм йәштәргә өлгө күрһәткән ғаиләләр «Мөхәббәт һәм тоғролоҡ өсөн» миҙалына лайыҡ булды.


"Дмитрий Хворостовский һәм уның дуҫтары балалар өсөн" - GTRK.TV — Новости Уфы и РБ\n18-се ноябрҙә Өфөлә „Дмитрий Хворостовский һәм уның дуҫтары балалар өсөн„ тигән хәйриә концерты була.\nУл Башҡорт дәүләт опера һәм балет театры сәхнәһендә үтәсәк. Йыйылған аҡса сирле балаларға ярҙам итеүгә йүнәлтелә. Өфөлә йәшәүсе Ғилмановтар был көндө тулҡынланып көтә. 9 йәшлек Юнирҙең сәләмәтлек торошонда бөгөн билдәле йырсы һәм хәйриә фонды ярҙамы менән алға китеш күҙәтелә. Баланың әсәһе әйтеүенсә, Юниргә талап ителгән ҡоролманың хаҡы бер миллион һумдан артыҡ, уны һатып алыу мөмкинлеге Дмитрий Хворостовскийҙың Кремль һарайындағы концертынан һуң тыуған. Юнир 1 йәш тә 10 айлыҡ сағында ауырыуҙан һуң сиргә һабыша. Уның һаулығын тергеҙеү өсөн әсә бар тырышлығын һала – тәүҙә балалар баҡсаһына, хәҙер махсус мәктәпкә йөрөтә, күнегеүҙәр үткәрә, әсбаптар менән ҡыҙыҡһындыра. Һәм мәрхәмәтле кешеләргә, танылған йырсы Дмитрий Хворостовскийға рәхмәттәрен белдерә.\n09 ноября Башҡортостан ҡурсаулыҡтары һәм милли парктарына яҡын биләмәләрҙә - башҡа төбәктәрҙән бал ҡорттарын үрсетеү тыйыласаҡ\n09 ноября Без- йондоҙҙар!


Туғандар » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Туғандар\nТуғандар 10.02.2012 // Йәмғиәт\nБер ҡалала ағалы-ҡустылы ике ир-егет йәшәй. Айырым торалар. Инде биш йыл күрешкәндәре юҡ. Байрамда ла, тыуған көндә лә, былай, сәбәпһеҙ ҙә. Бер-береһенә открытка ебәргәндәре лә булманы. Араларында нимә булғандыр — уныһы беҙгә ҡараңғы. Бына көндәрҙән бер көндө ағай кеше ҡустыһын осратты. Ҡайҙа тип уйлайһығыҙ?\nҠустыһы урам аша ер аҫтынан сыға торған урында хәйер һорап ултыра ине. Атайҙарынан ҡалған иҫке эшләпәһен алдына ҡуйған. Күкрәгенә яҙыу элгән. Былай тип яҙған: “Мәрхәмәтле кешеләр! Алла хаҡы өсөн ярҙам итегеҙ! Үҙемә һорамайым. Тыумыштан ғәрип: һуҡыр, һаңғырау һәм бер аяҡһыҙ ағайыма сит илдә дауаланыу өсөн аҡса кәрәк. Доллар бирһәгеҙ, бигерәк тә һәйбәт”.\nАғаһы, үҙе хаҡындағы был һүҙҙәрҙе уҡып, күҙҙәрен, ҡолаҡтарын ыуғыланы, аяҡтарын ҡапшап ҡараны. Дүрт һаны теүәл ине.\n— Минең табутҡа ла аҡса йыймайһыңмы улай-былай? — тип һораны ул, аптырағас.\nҠусты кеше, ағаһын күреп:\n— Кит бынан, эшләргә ирек бир! — тине.\nАғаһының асыуы килде.\n— Ошоно эш тип атайһыңмы?! Ах, суҡынсыҡ! Әрәмтамаҡ! Мин көнө-төнө ҡара тиргә төшөп, ғүмеремде ҡурҡыныс аҫтына ҡуйып, алды-ялды белмәй эшләйем... Еңел генә йәшәргә булдыңмы?! Оялыр инең әҙерәк! Һытып үлтерергә кәрәк һинең ишеләрҙе! Бөтә нәҫелебеҙгә тап төшөрәһең! Бына һинең кеүек әрәмтамаҡтар арҡаһында илебеҙ һис мандый алмай. Осрамаған булһаң икән, исмаһам. Һинең өсөн миңә оят. Тормоштоң иң төбөнә тәгәрәгәнһең дә баһа... Ярай, һинең менән тел сарлап торорға ваҡыт юҡ, эш күп, — тип ҡустыһының ярты эшләпә аҡсаһын кеҫәһенә бушатты ла ары китте ағай кеше.\n— Ҡайҙа эшләйһең, ағай? — тип һорап ҡалырға ғына өлгөрҙө хәйерсе.\n— Рэкетир мин, — тип яуапланы тегеһе, боролоп ҡарамай ғына.


Башгидрометүҙәк Агиҙел йылғаһының һайайыуы тураһында иҫкәртә | ГТРК «Башкортостан» — Новости Уфы и РБ\n17 сентября 2018 — 15:59 ГТРК «Башкортостан»\nЙылғаның кимәле 10 көн дауамында 120 сантиметрға төшкән. Бындай хәл 2012 йылдың сентябрь айында теркәлгәйне. Унда Ағиҙел 161 сантиметрға тиклемге кимәлгә еткәйне. Әле һыуһаҡлағыстарҙа һыу бар. Предприятиялар ғәҙәттәге режимда эшләй. Әгәр ҙә һауа шарттары ошолай була ҡалһа, Ағиҙелдең кимәле тағы ла кәмеүе ихтимал.


Иглин районында үткән күсмә семинар-кәңәшмәлә «500 ферма» республика маҡсатлы программаһы үтәлеше ҡаралды\nИке йыл эсендә уға 177 хужалыҡ ҡушылған, быйыл тағы ла 41 ойошма инергә теләк белдергән. Шул уҡ ваҡытта дәүләттән ярҙам алырға теләүселәргә талаптар ҡәтғиләшә. Улар араһында фермаларҙы комплекслы модернизациялау һәм тоҡомдо яҡшыртыу өсөн мотлаҡ рәүештә яһалма аталандырыу алымын ҡулланыу.\n«Мәсәғүтов» хужалығы хәҙер замана ҡаҙаныштары менән рәхәтләнеп файҙалана. Яңы технологиялар хужалыҡҡа һөт етештереүҙе арттырырға, шул уҡ ваҡытта ҡул хеҙмәтен кәметергә ярҙам иткән. Мәҫәлән, һөт ҡойоу цехына бер тонна продукт етештереүгә сәғәттән дә кәм ваҡыт талап ителә. Элек бының тураһында хыяллана ла алмай инек, ти цех операторы Людмила Григорьева.\nЛюдмила Григорьева, һөт комбинаты операторы: «Элек һөттө пастеризациялау процесы ҙур һауытта үтә ине, башта уны йылытырға, аҙаҡ иһә һыуығанын көтөргә кәрәк ине. Беҙ тәүлек буйы 4 смена эшләй инек. Яңы аппараттар алынғас эште иртә менән башлап 6-ға бөтөп тә ҡуябыҙ».\nХужалыҡ ферма биналарын да яңыртҡас һауынсыларҙың эше лә еңеләйгән. Бер хеҙмәткәр илле һыйырҙы 4 сәғәт эсендә һауып ала. Быға һауын аппараты һәм һөтүткәргес ярҙам итә. Бөтә үҙгәрештәр ҙә «500 һөт ферма»һы программаһы менән бәйле. «500 һөт ферма»һы программаһы сиктәрендә Иглиндағы «Мәсәғүт» хужалығы күп үҙгәрештәр кисергән. Ике йыл элек иҫке ферма бинаһы төҙөкләндерелә, хәҙер бында заманса йыһазландырылған һауын залы, шулай уҡ юл аша тағы ла ошондай уҡ яңы бина төҙөлә. Объект тапшырылғас, предприятие етәкселеге һауын мал һанын 400 еткерергә иҫәп тота.\nХужалыҡ етәксеһе Альберт Мәсәғүтов программаға ҡушылыу сиктәрендә алған тәжрибәһен коллегалары менән уртаҡлашты. Семинарҙа республиканың 11 районы ауыл хужалығы бүлеге етәкселәре, «500 ферма» программаһына ҡушылыусылар һәм уға инергә теләүселәр, ауыл хужалығы министрлығы вәкилдәре ҡатнашты. Һуңғылар билдәләүенсә, программа сиктәрендә хужалыҡтарҙағы үҙгәрештәр комплекслы булырға тейеш.\nБыйыл программаға байтаҡ үҙгәрештәр ҙә индерелә. Күп йүнәлештәр буйынса субсидиялар күләме арта, мәҫәлән техника алыуға бәйле сығымдарҙың 40, ә яһалма аталандырыу пункттарын булдырыу сығымдарының 90 проценты кире ҡайтарыла. Шулай уҡ хәҙер хужалыҡтар ғилми ярҙам өсөн субсидияға дәғүә итә ала, ул айына 25 мең һум тәшкил итеүе мөмкин. Йәғни, мәҫәлән, юғары квалификациялы белгес саҡырып, уға яҡшы эш хаҡы тәҡдим итергә лә форсат бар.


Юлбаҫарҙан - әмиргә | Әбйәлил - Абзелил\nӘбйәлил - Абзелил > Ғибрәтле ҡиссалар, хикәйәттәр, вәғәздәр > Юлбаҫарҙан — әмиргә\n40 һаны өҫтөнлөктәре »\nЮлбаҫарҙан — әмиргә\nДжафар ибн Рабиға тигән берәү бөтә Йәмәмә халҡын тетрәтеп торған юлбаҫар ине. Бер ваҡыт юлда йәшеренеп ятҡан юлбаҫарҙар бер ҡартты эләктереп алдылар ҙа Рабиға хозурына алып килделәр:\n— Ҡайҙа китеп барыуың? — тине юлбаҫар.\n— Бынан яҡында ғына Ләйс ибн Ғәли исемле бер дәрүиш йәшәй, шуға ашарға алып барам, — тине ҡарт.\nДжафарҙа дәрүиш менән осрашыу теләге тыуҙы. Ҡарт менән бергә уның эргәһенә китте.\n— Мин һине күптән көтә инем, Джафар ибн Рабиға, — тине Ләйс юлбаҫарҙы ҡаршы алып.\n— Мине ҡайҙан беләһең?\n— Миндә һинең кеүек бер юлбаҫар инем, — тине Ләйс, хәл-әхүәлдәрен һөйләне.\n— Бер ваҡыт пәйғәмбәребеҙҙең: «Кем дә кем Аллаһ хаҡы өсөн тыйылғандарҙан тыйыла, шуға Ул ниғмәттәрен һис көтмәгән хәләл юлдар менән бирер», — тигән хәҙисен ишетгем. Шул уҡ төндә бер тол ҡатындың өйөнә төштөм. Күрәм: өҫтәлдә табын әҙерләнгән, бик тә асыҡҡайным. Ашарға үрелеү менән хәҙис иҫемә төштө, ашҡа үрелгән ҡулдарымды кире алдым. Икенсе бүлмәлә янсыҡ тулы алтын күреп ҡалдым, уны алырға үрелеү менән пәйғәмбәребеҙҙең һүҙҙәре иҫемә төштө, тағы ла туҡталып ҡалдым. Күрше бүлмәлә йоҡлап ятҡан бик сибәр ҡатынға күҙем төштө, гонаһлы теләктәргә бирелдем дә, тағы ла туҡтап ҡалдым. Өйҙө ташлап киттем. Теге ҡатын артымдан йүгереп сыҡты. Мәсеткә инеп ҡотолдом. Хужабикә лә мәсеткә килеп инде, минең менән булған хәлдәрҙе имамға һөйләп бирҙе. Аптырап ҡалған имам уға һорауҙар бирә-бирә тыңланы. Шунан ике яҡтың да ризалығы менән ул ҡатынды миңә кейәүгә бирҙе.\nХәҙистә әйтелгәнсә, мин Аллаһ ҡәһәренән ҡурҡып, үҙ теләгем менән ташлап киткән бөтә нәмәгә хужа булып ҡалдым, тине.\nРабиғаны тәүбәгә саҡырҙы дәрүиш.\nБыл тәҡдимде ишетеп ибн Рабига бөтөнләй аптырашта ҡалды: «Нисек инде мин — эшләмәгән бер гонаһым ҡалмаған юлбаҫар — тәүбәгә килә алам?» — тине.\n— Әгәр ҙә, ысынлап та, гонаһ эштәрҙән тыйыла алмайым, тиһәң, гонаһ эшләгәнсе биш шартымды үтә, — тине дәрүиш.\nБеренсеһе: гонаһ эшләгән ваҡыттарыңда Аллаһы Тәғәлә ниғмәттәренә ҡағылма! «Ғаләмдәге бөтә нәмә Аллаһтыҡы булған ваҡытта, уныҡы булмаған ризыҡты табып буламы? » — тине Джафар.\nИкенсеһе: әгәр ҙә гонаһ эшләр булһаң, уны Аллаһ ихтыярындағы ерҙә эшләмә. «Ә һуң ҡайҙа эшләргә? Бөтә ер бит Аллаһтың үҙенеке!» — тине Джафар.\nӨсөнсөһө, — тине дәрүиш үҙенең шарттарын дауам итеп, — гонаһ эшләһәң, уңы Аллаһҡа күренмәй торған ерҙә генә эшлә! «Ундай ер буламы, бармы?» — тине Джафар.\nДүртенсеһе: әгәр ҙә үлем фәрештәһе килә ҡалһа, тәүбә иткәнсе көтөп торорға ҡуш! «Был бит мөмкин түгел!» — тине Джафар.\nБишенсеһе: Аллаһ һине йәһәннәмгә ебәрһә, барма! «Был да мөмкин түгел!» — тине бөтөнләй аптырашта ҡалған Джафар.\n— Мөмкин булмаһа, бер генә юл ҡала: гонаһ эшләмә! — тине дәрүиш.\nДжафар тәүбәгә килде.\n... Юлбаҫарҙар эргәһенә ҡайтып китте Джафар. Тегеләре был ваҡытта бик тә бай бер каруанды талап, юлбашсыларын көтөп торалар ине. Талап алынған байлыҡтың бөтәһен дә ҡайтарып бирергә ҡушты Джафар. Асыуҙары килгән юлбаҫарҙар уның үҙен әмиргә тотоп бирҙеләр. Әмирҙән ул ҡанескес хәлиф Хажжажға оҙатылды.\nЮлбаҫарҙың үлемдән бөтөнләй ҡурҡмауын, хатта уға әҙер булыуын күреп, хәлиф уны йыртҡыс арыҫланға ташлатты. Джафарҙың Аллаһ ҡа тәүәккәллеге шул тиклем дә ҙур була был ваҡытта, арыҫлан уға яҡын да бармай.\nКөндәрен ғибәҙәттә үткәргән Рабиғаға хәлиф ҡулын ғына һелтәй.\nКөндәр үтә тора. Әмирҙәренең ҡыйырһытыуына түҙемлеге ҡалмаған халыҡ баш күтәрә, уны урынынан алып ташлай. Йәмәмәгә әмир итеп хәлиф Джафарҙы ебәрә.\n«Мин — юлбаҫарҙар юлбашсыһы инем, — ти Джафар тағы ла пәйғәмбәребеҙ хәҙисен иҫенә төшөрә. — Бөтә Йәмәмәнең ҡотон алып торҙом. Әммә, Аллаһ хаҡына тип, юл баҫыуҙарымдан баш тарттым да Ул миңә Йәмәмәнең үҙен бирҙе».\nОҙаҡ йылдар дауамында ғәҙел әмир була ул. Уның ғәҙеллеге һәм халыҡҡа ҡарата, хәстәрлекле булыуы тураһындағы риүәйәттәр телдән телгә күсеп йөрөй.\nБыл хикәйәттең асыл мәғәнәһе шул: гонаһ эштәр эшләгәнгә тиклем һәр кем дәрүиш Ләйс аңлатып биргән биш шартты иҫендә тотһон һәм уларҙы үтәргә тырышһын.\nЙә, Раббым! Гонаһтарҙан һаҡланыу өсөн тәүфиҡ бир!..\nЭта запись написана автором Назир Сабитов, 13.10.2017 в 23:20, и размещена в категории Ғибрәтле ҡиссалар, хикәйәттәр, вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Балаларыбыҙға доға ҡылайыҡ!\nРаббым, мин Һиңә үҙ нәҫелемде ышанып тапшырам. Мин Һинән уларҙы ауырыуҙарҙан һәм әхлаҡһыҙлыҡтан ҡурсалауыңды һорайым. Һин уларҙы төндә таралған яуызлыҡтан, көндөҙ күҙ тейеүҙән, кешеләрҙең көнләшеүенән һәм нәфрәтенән һаҡлаһын өсөн уларҙы Һиңә ышанып тапшырам.\nЭй Аллаһ, мин Һинән гүзәл исемдәрең арҡылы һорайым. Балаларыма бәрәкәт бир тип Һиңә ялбарам. Раббым, уларҙың ғүмерен оҙайт, уларҙы һаулыҡ, сәләмәтлектән айырма, уларҙы Һиңә буйһоноуҙа һәм ғибәҙәт ҡылыуҙа ныҡлы ит. Раббым, уларҙың көсһөҙҙәренә көс бир һәм ауырыу булғандарына шифа бир. Раббым, уларҙың тәндәрен нығыт, ишетеү, күреү һәләттәрен яҡшырт, уларҙың кәмселектәрен төҙәт һәм уларҙы камил ит. Раббым, Үҙ мәрхәмәтең менән уларҙы ауырыуҙарҙан, гонаһтарҙан, хаталарҙан һәм аҙашыуҙарҙан һаҡла һәм уларҙы Һиңә тоғро ит.\nРаббым, балаларымды һәр яҡлап һаҡла – өҫтән дә, аҫтан да, уң яҡтан да, һул яҡтан да, алдан да, арттан да. Эй Аллаһ, балаларым намыҫымдың сәбәбе һәм ғорурлығымдың сығанағы булһын. Улар Һине яратҡандарҙы яратһын. Эй Аллаһ, балаларымды донъялыҡта ла, әхирәттә лә – яҡшылыҡ һәм Һиңә буйһоноуға һәм Һине һөйөүгә килтергән ғилем менән ниғмәтлә. Аллаһым, балаларымдың башҡалар араһында дәрәжәһен күтәр һәм уларға бәхет-сәғәҙәт, тәҡүәлек һәм байлыҡ килтерәсәк уңышты юлдаш ит.\nАллаһым, уларҙа саф йөрәк, рәхимлек, башҡаларға ярҙам ҡулы һуҙырға әҙер булыу кеүек сифаттар булдыр һәм уларға ғилем бир.\nЭй Аллаһ, балаларымды кәмһетелеүҙән һәм мәсхәрәнән ҡурсала. Уларға ҡыуаныс килтер – был мине лә бәхетле итәсәк. Раббым, уларҙың ишетеү, күреү һәләттәрен һәм һаулығын бәрәкәтле ит, уларға аҡыл һәм күркәм холоҡ бир. Раббым, балаларым Хөкөм көнөндә\nминең өсөн дәлил булһын. Амин.\nШәйх Мөхәммәт бин Салих әл-Ғөҫәйминдең “Әл-марратү әл-мүслимә” китабынан.


Баш ҡалала бала хоҡуҡтары буйынса вәкилдәрҙең бөтә Рәсәй съезы асылды // Йәмғиәт | новости башинформ.рф\nБаш ҡалала бала хоҡуҡтары буйынса вәкилдәрҙең бөтә Рәсәй съезы асылды\n17:45, 16 апреля 2013 Йәмғиәт\nШишәмбе, 16 апрелдә, Башҡортостан баш ҡалаһында Рәсәй Федерацияһы субъекттарында бала хоҡуҡтары буйынса вәкилдәрҙең етенсе бөтә Рәсәй съезы асылды. Сара өс көн дауам итәсәк. Унда РФ Президенты янындағы Бала хоҡуҡтары буйынса вәкил Павел Астахов, Башҡортостан Президенты Рөстәм Хәмитов, шулай уҡ бала хоҡуҡтарын яҡлаусылар, федераль һәм төбәк министрлыҡтары һәм ведомстволары, фәнни, медицина, йәмәғәт ойошмалары вәкилдәре, эксперттар ҡатнаша.\nФорум наградлау тантанаһынан башланды: туғыҙ бала тәрбиәләгән Старцевтар ғаиләһенә — «ГАЗель» микроавтобусынан асҡыстар, ҡасандыр балалар йортонда тәрбиәләнгән Артем һәм Алена Вәлиевтар ғаиләһенә ике бүлмәле фатирҙан асҡыстар тапшырылды.\nРөстәм Хәмитов Бала хоҡуҡтары буйынса вәкилгә Башҡортостан Республикаһының Почет грамотаһын тапшырҙы. Павел Астахов, үҙ сиратында, бала хоҡуҡтары буйынса вәкилдәрҙе һәм ауыр тормош хәлендә ҡалған балаларға ярҙам күрһәткән барлыҡ кешеләрҙе «Балаларҙы яҡлауҙа күрһәткән фиҙаҡәр хеҙмәте өсөн» миҙалдары, Почет грамоталары һәм рәхмәт хаттары менән наградланы.\nБашҡортостан Президенты билдәләүенсә, үткән йылда республикала 59 мең сабый донъяға килгән. Һуңғы 20 йыл эсендә был иң яҡшы күрһәткес булып тора. Бөгөн Волга буйы федераль округы төбәктәре араһында Башҡортостан тыуым кимәле буйынса – дүртенсе, күп балалы ғаиләләр һаны буйынса беренсе урынды биләй, тип хәбәр итте төбәк башлығы.\nҺаулыҡ һаҡлау системаһын яңыртыу ҙа быға булышлыҡ итә. «Һаулыҡ» милли проекты сиктәрендә медицина учреждениеларының матди-техник базаһын нығытыуға 4 миллиард һумдан ашыу аҡса бүленгән.\nФорум барышында Рөстәм Хәмитов мәғариф темаһына ла туҡталды. Уның һүҙҙәренсә, балалар баҡсаларына сираттар мәсьәләһе илдең күпселек төбәктәре өсөн киҫкен проблема булып тора. Республикала был мәсьәләне хәл итеүгә ғәйәт ҙур сумма йүнәлтелгән. 2011 йылда балалар баҡсаларында – 10 меңдән ашыу, үткән йылда 14 меңдән ашыу урын булдырылған. 2015 йыл аҙағынаса 30 меңгә яҡын яңы урын булдырыласаҡ. Мәктәпкәсә белем биреү уреждениеларын сафҡа индереү күләмдәре буйынса Волга буйы федераль округы төбәктәре араһында Башҡортостан лидерҙар иҫәбенә инде, тип хәбәр итте республика Президенты.\nРөстәм Хәмитов билдәләүенсә, төбәктә 18 меңдән ашыу етем бала йәшәй, уларҙың яҡынса 90 проценты — тәрбиәгә бала алған һәм патронат ғаиләләрҙә, меңдән ашыуы балалар йорттарында тәрбиәләнә.\nБашҡортостанда был мәсьәләне хәл итеү буйынса ҙур эштәр башҡарыла. Бөгөнгө көндә төбәктә баланы тәрбиәгә алған ата-әсәләр 400 мең һумдан ашыу аҡса ала. Ә инвалид баланы тәрбиәгә алған ғаиләләр өсөн аҡсалата пособие күләмен республика етәкселеге йәнә 100 мең һумға арттырырға ҡарар итте.\nШулай уҡ етем балаларҙы торлаҡ менән тәьмин итеү мәсьәләһе өҫтөнлөклө булып ҡала. Уны хәл итеү өсөн ҙур ресурстар кәрәк, тип һыҙыҡ өҫтөнә алды Рөстәм Хәмитов. Республикала һуңғы биш йылда был маҡсаттарға йүнәлтелгән сумма яҡынса 1,5 миллиард һумға етте. Мең ярымдан ашыу етем бала фатир алды.\nАҙ тәьмин ителгән ғаиләләрҙә тәрбиәләнгән балалар ҙа республика властарының иғтибар үҙәгендә. Бөгөн төбәктә 170 меңдән ашыу балалы ғаилә 20 төр социаль ярҙам ала. Былтыр был маҡсаттарға республика бюджетынан яҡынса өс миллиард һум аҡса йүнәлтелгән.\nБалаларҙы яҡлау өлкәһендәге мәсьәләләрҙе дәүләт үҙе генә хәл итә алмай, тип билдәләне республика Президенты. Бындай глобаль проблемаларҙы хәл итеүҙә бизнес, сәйәси партиялар, йәмәғәт хәрәкәттәре, дини ойошмалар, киң мәғлүмәт саралары ҡатнашырға тейеш. Барлыҡ был мәсьәләләр үткән йылда ҡабул ителгән 2017 йылға тиклем республикала балаларҙың ихтыяжынан сығып эш итеү стратегияһында билдәләнгән.\nТеги: бр президенты,павел астахов,бала хоҡуҡтары буйынса вәкилдәр


Хәбәрҙәр: Испания: Podemos “Үҙгәрештәр маршы”на 100 меңдән ашыу кеше йыйҙы.\nИспания: Podemos “Үҙгәрештәр маршы”на 100 меңдән ашыу кеше йыйҙы.\nОппозициялағы һул Podemos фирҡәһе ойошторған “Үҙгәрештәр маршы” Мадрид үҙәгенә хужа булды. Полиция мәғлүмәттте буйынса, унда бөтә илдән йыйылған 100 меңдән ашыу кеше ҡатнашҡан.\nМарш Пуэрта-дель-Соль майҙанында митинг менән тамамланды; уны ойоштороусылар шуны һыҙыҡ өҫтөнә алды: улар “ҡаршылыҡ күрһәтергә лә, хөкүмәттән берәй нәмә һорарға ла йыйынмай,” үҙгәрештәргә табан ваҡыт иҫәбе һанала башланыуын ғына күрһәтә.\n“Бөгөн беҙ ватаныбыҙ яҡшыраҡ булһын тип хыялланабыҙ,-ти фирҡә лидеры Пабло Иглесиас.-Тик беҙ был майҙанды артабан да хыялланыр өсөн тултырманыҡ. Беҙ бында хыялыбыҙҙы 2015 йылда тормошҡа ашырыр өсөн йыйылдыҡ. Быйыл беҙ сәйәси үҙгәрештәрҙе тәьмин итәсәкбеҙ. Быйыл беҙ яңы этапты башлап ебәрәсәкбеҙ. Быйыл беҙ һайлауҙарҙа Халыҡ фирҡәһе консерваторҙарын еңеп сығасаҡбыҙ.”\nФирҡә алған биш бурыстың береһе- бурыстарҙы реструктуризациялау. Фирҡә яҡлылар, Podemos быйыл уҡ парламент һайлауҙарында гректарҙың СИРИЗАһы уңышын ҡабатлаясаҡ, тип ышана.\n“Беҙ, “өсәү” һәм Меркель менән көрәшеү өсөн, Греция һәм башҡа көньяҡ Европа илдәре менән берләшергә тейеш,”-ти маршта ҡатнашыусы.\n“Минең уйымса, ул ҙур резонанс аласаҡ. Бер йыл самаһы элек бындай хәлде күҙ алдына килтереүе лә ауыр ине,”-ти Podemosты яҡлаусы.\nБер йыл эсендә Podemos популярлығы буйынса икенсе урынға сыҡты, әлегә ул “Халыҡ фирҡәһе”нән генә ҡалыша. Әммә үҙгәрештәр маршында ҡатнашыусылар, идара итеүсе фирҡәнең көнө бөтөүгә ишара яһап, сәғәт төшөрөлгән плакаттар менән йөрөнө.


Өфөлә «транспорт» вакансиялары йәрминкәһе уҙғарыла // Иҡтисад | новости башинформ.рф\nӨфөлә «транспорт» вакансиялары йәрминкәһе уҙғарыла\n16:05, 9 марта 2016 Иҡтисад\nӨфөлә «транспорт» вакансиялары йәрминкәһе уҙғарыла Фото: Андрей Старостин\nӨФӨ, 2016 йыл, 9 март. /«Башинформ» мәғлүмәт агентлығы, Галина Бахшиева/.\n10 мартта Өфөнөң Халыҡ мәшғүллеге үҙәге транспорт һәм элемтә өлкәһе предприятиелары өсөн вакансиялар йәрминкәһе ойоштора. Унда 20-гә яҡын эш биреүсе ҡатнаша.\nТәҡдим ителгән эш урындары араһында инженер, водитель, диспетчер, ҡаҙанлыҡ операторы, почтальон, токарь, оҙатыусы, автомобилдәр ремонтлау буйынса слесарь, тракторсы, электр ҡорамалдарын хеҙмәтләндереү һәм ремонтлау буйынса монтер бар.\nЙәрминкәне үткәреү урыны һәм ваҡыты: Ибраһимов бульвары, 47/1, иртәнге сәғәт 10-дан 12-гә тиклем.\nТеги: халыҡтың мәшғүллеге,вакансиялар йәрминкәһе


«Аҡсарлаҡ»тағы ҡабатланмаҫ минуттар | Йәншишмә\nНаписал в 27 июля 2018, 08:47\nРәхәтләнеп уйнар саҡ\nҠасандыр был ял итеү урыны Бүребай тау-байыҡтырыу комбинаты ҡарамағында булһа, хәҙер ул район иҫәбендә. Һуңғы йылдарҙа бында байтаҡ ремонт эштәре атҡарылған: тәҙрәләр тулыһынса алмаштырылған, һыу инеү урыны, ашхана бар талаптарға яуап бирерлек итеп йыһазландырылған. Лагерға Юнир Солтанов етәкселек итә. Әле икенсе сменала алты йәштән алып ун бишкә тиклем 128 бала ял итә. Ете отрядҡа бүленгән уҡыусыларҙың ялы күңелле һәм фәһемле үтһен өсөн етешәр тәрбиәсе һәм вожатый шөғөлләнә. Шул иҫәптән музыка һәм физкультура етәкселәре, ашнаҡсылар, медицина хеҙмәткәре, ҡарауылсы, ҡотҡарыусы эшләй. Бала ҡайҙа ғына ял итеүенә ҡарамаҫтан, янғын һәм хәүефһеҙлек саралары беренсе урында тора. Был яҡтан лагерҙа бар шарттар булдырылған: биләмә тулыһынса видеокүҙәтеү ярҙамында һаҡлана, сит кеше, хатта ата-әсәләр ҙә ныҡлы тикшереү үтә, балаһы менән лагерь биләмәһенән ситтә осраша. Улар килтергән һәр әйбер ентекле тикшерелә, тейешһеҙ тип табылғандары кире ҡайтарыла. Эргәлә генә йәмле Һаҡмарҙа һыу инеү урыны санитар талаптарға яуап бирә.\nБында район балалары ғына түгел, Ырымбур өлкәһенән, күрше Йылайыр районынан, Сибай, Өфө ҡалаларынан килгән ҡыҙҙар һәм малайҙар рәхәтләнеп ял итә, үҙҙәренә дуҫ һәм иптәш таба, йәйге ялдың бар матурлығы менән кинәнә. Әйткәндәй, бында кеҫә телефоны тотмай, интернет эшләмәй, ысын мәғәнәһендә бала саҡтың бар кинәнесен тойоп, ял итеү мөмкинлеге тыуҙырылған.\nӨлкән вожатый Гөлназ Нурғәлина әйтеүенсә, малай һәм ҡыҙҙарҙың ялын йөкмәткеле итеп үткәреү өсөн барыһы ла эшләнә. Волейбол, пионербол, «Алтын ҡулдар», бейеү, уйын күнекмәләре кеүек түңәрәктәр эшләй, ҡыҙҙар өсөн сәс тәрбиәләү, төрлө прическалар яһау серенә өйрәтеүсе оҫталыҡ дәрестәре уҙа. Бергәләшеп тәбиғәт ҡосағына экскурсияға йөрөү матур йолаға әйләнгән. Мәҫәлән, эргәләге бейек ҡаяға менеү булһынмы, төрлө шифалы үләндәр менән танышыумы, барыһы ла ял итеүселәргә оҡшай, уларҙың тәбиғәткә, үҙҙәрен уратып алған мөхиткә ҡыҙыҡһыныуын арттыра, һаҡсыл ҡарарға өйрәтә. Көн һайын береһенән-береһе мауыҡтырғыс саралар, тематик кисәләр ойошторола. «Нептун көнө», «Ғаилә көнө», «Ирекмәндәр көнө», «Тиҫкәре көн», «Әкиәтле көн»дәр барыһына ла оҡшаған.\nХалҡыбыҙ йолаларына тоғро ҡалып\n«Лагерҙың үҙ фотографы» – Байрас Әлбәков.\nБеҙ лагерҙа үткән иң күңелле сараның береһе – һабантуйға эләктек! Ана, ял итеүселәр үҙҙәренең ҡул аҫтында булған әйберҙәрҙән бынамын тигән тирмә эшләп тә ултыртҡан. Улай ғына түгел, ҡаҙан аҫып, аш бешереп, ҡунаҡ ҡаршыларға ла йөрөйҙәр. Ҡыҙҙар һәм малайҙар байрамға етди әҙерләнгән, халҡыбыҙҙың төрлө йолаларын да сәхнәләштерҙеләр. Мәҫәлән, балаға исем ҡушыуҙы бер юлы ике отряд күрһәтте: мендәр өҫтөнә сабыйҙы һалғандар, мулла уның ҡолағына исем ҡысҡырғас, хәйер ҙә тараттылар. Ҡот ҡойоу йолаһы ла башҡарылып, ҡурҡҡан ҡыҙҙың йөрәген урынына ултыртып та ҡуйҙы имсе инәй. «Ҡарға бутҡаһы»н күрһәткән отрядта балаларҙың күбеһе урыҫ милләтенән, шулай булһа ла дәртләнеп уйнап йөрөүҙәре һөйөндөрмәй ҡалманы. Өлкәнерәк уҡыусылар «Ҡорбан байрамы»на барыһын ҡунаҡҡа саҡырҙы. Улар бар ял итеүселәрҙе аш менән дә һыйланы.\nБер яҡ ситтәрәк һәр минутты иҫтәлеккә ҡалдырырға тырышып, фотоаппаратының төймәләрен шалт-шылт иткән үҫмергә иғтибар итмәй булдыра алманым. Бүребайҙан килгән Байрас Әлбәков булып сыҡты. Балалар уны, беҙҙең фотограф, тип тә йөрөтә. Алтынсы синыфты тамамлаған малайға ата-әсәһе фотоаппарат бүләк иткәс, фото төшөрөү менән етди мауыға башлай.\n– Лагерҙағы һәр ваҡиғаны төшөрөргә тырышам, сөнки улар бер ваҡытта кире ҡабатланмаясаҡ, – ти йәш фотограф.\nИҫәнгилде ауылынан Ансар Ғәлимов аят-сүрәләрҙе оҫта башҡарыуы менән иғтибарымды йәлеп иткәйне, баҡтиһәң, уның олатаһы Ринат Ғәлимов – ауыл муллаһы, ейәненә дини тәрбиә бирә икән.\n– Ял оҡшаймы, лагерҙа күңеллеме? – тип кемдән генә һораһаҡ та, барыһы ла бер тауыштан:\n– Оҡшай! Яңы дуҫтар таптыҡ! Тағы ла киләбеҙ! – тип яуап ҡайтарҙы.\nКемдең «аҡсарлағы» күберәк булыр?\nЛагерь начальнигы Юнир Солтанов менән танышыуҙы дауам итәбеҙ. Ситтәрәк бер-бер артлы теҙелгән кескәй йорттарға ҡарап, ул ял итеүселәрҙең аҙнаһына ике тапҡыр мунса инеүҙәрен, рәхәтләнеп ҡайын миндеге менән сабыныуҙарын да һөйләне. Көнөнә алты тапҡыр ашатыу ҡаралған, өҫтәлдән һөт, ит ризыҡтары өҙөлмәй, йәшелсә-емеш һәр саҡ етерлек. Ашнаҡсылар үҙҙәре тәмле ҡаластар, бәлештәр ҙә бешерә.\nҺәр лагерҙың үҙенә хас йолаһы була. «Аҡсарлаҡ»та ял итеүселәрҙең иң яратҡан сараһы – күмәкләшеп усаҡ яғыу, уның янында төрлө йырҙар йырлау һәм, әлбиттә, «Изге эштәр» көнөндә иң күп «аҡсарлаҡ» йыйыусылар өсөн аукцион үтеүе. Унда ниндәй генә бүләктәр уйнатылмай?! Бәйгеләрҙә йыйған «аҡсарлаҡ»тарыңды төрлө әйбергә алмаштырырға була. Һуңғы көндә ял итеүселәрҙең барыһына ла тәм-томдан, йәшелсә-емештән тупланған бүләк тә тапшырыла.\nЛагерь тормошо бер минутҡа ла тынмай: бер отряд сираттағы конкурсҡа әҙерләнһә, икенселәре рәхәтләнеп һыу инеп ҡайтып килә, өсөнсөләре туп тибә. Яңы дуҫтар табып аралашыу, бындағы күңелле ял мәлдәре – һәр баланың күңелендә уйылып ҡалып, оҙаҡ-оҙаҡ лагерҙы хәтерләтеп торһон!\nРубрика: Йәйге ял\t| Комментировать | Permalink\n« Хыянатмы, мауығыумы?\nЯңы уҡыу йылынан – яңы дәрес »


БМО: Экологик белем көнө.\nЕр: Таможня хеҙмәткәрҙәре көнө.\nАвстралия: Дәүләт көнө.\nАҠШ: Ирле-ҡатынлылар көнө.\nҺиндостан: Республика көнө.\nЯпония: Мәҙәни ҡиммәттәрҙе янғындау һаҡлау көнө.\nПанама: Инженерҙар һәм архитекторҙар көнө.\nУкраина: Контроль-ревизия хеҙмәткәрҙәре көнө.\n1996: Башҡортостандың «Ватандаш» республика журналы нәшер ителә башлай.\nДәүләтбирҙин Сәлихйән Хафиз улы (1927—16.09.2017), педагог, Бөйөк Ватан һуғышында ҡатнашыусы, орудие командиры. 1969—1987 йылдарҙа Бөрйән районы Иҫке Монасип урта мәктәбе уҡытыусыһы, директоры. Башҡорт АССР-ы мәктәбенең атҡаҙанған уҡытыусыһы (1982). 2-се дәрәжә Ватан һуғышы ордены кавалеры (1945).\nИшбаева Роза Баһауетдин ҡыҙы (1932—21.10.2021), мәғариф хеҙмәткәре. 1953—1988 йылдарҙа Бөрйән районы Иҫке Собханғол урта мәктәбенең башҡорт теле уҡытыусыһы. Хеҙмәт Ҡыҙыл Байраҡ ордены кавалеры (1978).\nМожаев Борис Иванович (1937—22.09.2021), энергетик, хужалыҡ эшмәкәре. 1969—2004 йылдарҙа Павловка ГЭС-ы директоры. Башҡорт АССР-ының атҡаҙанған (1989), СССР-ҙың почётлы (1976) энергетигы; СССР-ҙың уйлап табыусыһы (1983) һәм энергетика һәм электрофикация отличнигы (1987), Рәсәй Федерацияһының почётлы энергетигы (1994), Рәсәй Федерацияһы Берҙәм энергетика системаһының атҡаҙанған хеҙмәткәре (1996). Нуриман районының почётлы гражданы (2010). Сығышы менән хәҙерге Ленинград өлкәһенең Тихвин ҡалаһынан.\nВиноградова Татьяна Алексеевна (1947), сәнғәт ветераны. Хәҙерге Хөсәйен Әхмәтов исемендәге Башҡорт дәүләт филармонияһының элекке артисы. Башҡортостандың атҡаҙанған артисы.\nМәүлитҡолов Санъяр Бирғәли улы (1957), музыкант. 1983 йылдан Баймаҡ район мәҙәниәт йорто, 1993—1996 йылдарҙа Сибай дәүләт филармонияһы концертмейстеры; 2002—2007 йылдарҙа хәҙерге Башҡорт дәүләт университетының Сибай институты уҡытыусыһы. Башҡортостан Республикаһының атҡаҙанған мәҙәниәт хеҙмәткәре (1992). Сығышы менән хәҙерге Башҡортостан Республикаһының Баймаҡ районы Сәксәй ауылынан.\nӘхмәтйәнов Рөстәм Зигфрид улы (1957), педагог, сәнғәт хеҙмәткәре. 1980 йылдан Өфө сәнғәт училищеһы уҡытыусыһы, 2002 йылдан Башҡортостан Республикаһы Халыҡ музыка ҡоралдары милли оркестрының баш дирижёры. Рәсәй Федерацияһының атҡаҙанған мәҙәниәт хеҙмәткәре. (2016) Сығышы менән Өфө ҡалаһынан.\n26 ғинуарҙа тыуғандар\n26 ғинуарҙа вафат булғандар\nhttps://ba.wikipedia.org/w/index.php?title=26_ғинуар&oldid=1107601 ҡабул ителгән\nПоследний раз редактировалась 25 ғинуар 2022 в 18:57\nБыл бит һуңғы тапҡыр 18:57 25 ғинуар 2022 үҙгәртелгән.


Әхмәтзәки Вәлиди исемендәге Милли китапханала Фәниә Ғәбиҙуллинаның ижад кисәһе үтәсәк // Йәмғиәт | новости башинформ.рф\nӘхмәтзәки Вәлиди исемендәге Милли китапханала Фәниә Ғәбиҙуллинаның ижад кисәһе үтәсәк\n13:01, 13 марта 2012 Йәмғиәт\nБилдәле журналист һәм шағирә Фәниә Ғәбиҙуллинаның ижад кисәһе Әхмәтзәки Вәлиди исемендәге Милли китапхананың башҡорт әҙәбиәте һәм крайҙы өйрәнеү бүлегендә 13 мартта үтәсәк.\nФ.Ғәбиҙуллинаға 55 йәш тула. Юбилярҙы ҡотларға республиканың күренекле яҙыусылары һәм журналистары киләсәк, Ғ.Әлмөхәмәтов исемендәге музыкаль гимназия уҡыусылары концерт номерҙары күрһәтәсәк.\nФәниә Рауил ҡыҙы Ғәбиҙуллина Дүртөйлө районында тыуған. Ҡазан дәүләт университетын тамамлай. Башҡортостанға ҡайтҡас, «Кызыл Таң» гәзитендә эшләй башлай.\nФәниә Ғәбиҙуллина – РБ һәм РФ Яҙыусылар һәм Журналистар союзы ағзаһы, бер нисә шиғри һәм публицистик йыйынтыҡ авторы. Йыш ҡына тарихсы-тикшеренеүсе булараҡ та сығыш яһай. Шағирәнең күп кенә әҫәрҙәренә башҡорт һәм татар композиторҙары йыр яҙған.\nКисә 16 сәғәттә башлана.\nТеги: милли китапхана, ижад кисәһе, фәниә ғәбиҙуллина


Итле ризыҡтар » журнал Башкортостан кызы | Башҡортостан ҡыҙы журналы\nИттең файҙаһы һәм зыяны хаҡында бәхәстәр һуңғы йылдарҙа туҡтамай. Ни генә тиһәң дә, ит башҡорт аш-һыуында электән ҙур урын алып торған, бөгөн дә ул төп аҙыҡтарыбыҙҙың береһе булып ҡала. Ҡыштың һалҡынында ҡоротлап йылы һурпа эсеү, бишбармаҡ ашау ни тора!\n700 грамм үткәрелгән ит, 600 грамм ташҡабаҡ, 1-2 помидор, 1 баш һуған, 3 йомортҡа, 50 грамм сыр, тәменсә тоҙ, борос, тәмләткестәр, үҫемлек майы кәрәк.\nҺуғанды ваҡлап турайбыҙ ҙа, майлы табаға һалып, ҡыҙҙырып алабыҙ. Үткәрелгән итте ҡушабыҙ, ҡыҙҙырыуҙы дауам итәбеҙ. Тоҙ, борос, тәмләткестәр өҫтәп яҡшылап болғатабыҙ. Һыуынғас, йомортҡаны туғып ҡушабыҙ.\nТашҡабаҡты нәҙек кенә итеп оҙонсалай ҡырҡабыҙ ҙа майлы табаның төбөнә теҙеп сығабыҙ. Тоҙ һибәбеҙ. Үткәрелгән итте һалабыҙ. Өҫтөн ташҡабаҡтың ҡалған өлөшө менән ҡаплайбыҙ. Сыр һәм помидор киҫәктәре менән биҙәйбеҙ ҙә 180 градусҡаса эҫетелгән мейескә ярты сәғәткә оҙатабыҙ.\nМейестән алғас, бер аҙ ғына һыуынғанын көтәбеҙ ҙә, киҫәктәргә бүлеп, табынға бирәбеҙ.\nКартуф һәм баклажан менән\n600 грамм һыйыр ите, 3 баклажан, 600 – 800 грамм картуф, 2 кишер, 1-2 татлы борос, 200 грамм сыр, 2-3 теш һарымһаҡ, 2 балғалаҡ әҙер гәрсис, 3-4 ҡалаҡ соя соусы, 4 ҡалаҡ ҡаймаҡ, тәменсә тоҙ, ҡара борос, киптерелгән райхан тәмләткесе, йәшел тәмләткес үләндәр кәрәк.\nИтте ҡоротоп турайбыҙ. Гәрсис, соя соусы, 2 ҡалаҡ үҫемлек майы, төйөлгән борос, иҙелгән һарымһаҡ һалып болғатабыҙ ҙа берәй сәғәткә ҡуйып торабыҙ.\nБаклажанды түңәрәкләп ҡырҡабыҙ ҙа, тоҙ һибеп, ултыртып торабыҙ. Ярты сәғәттән бүленгән һутын түгәбеҙ.\nКартуфты әрсейбеҙ ҙә түңәрәкләп киҫәбеҙ, райхан тәмләткесен, ҡаймаҡ һалып бутайбыҙ.\nМайланған табаға ҡатлап баклажан, шунан ҡырғыстан үткәрелгән кишер, артабан ит, картуф, тағы ла баклажан, ваҡ итеп туралған татлы борос һалабыҙ. Өҫтөнә ҡаймаҡ яғабыҙ ҙа ҡырғыстан үткәрелгән сыр һибәбеҙ. Ҡурғаш (фольга) менән ябабыҙ, тик сырға тейҙермәйбеҙ.\n180 градус эҫелектәге мейестә бер сәғәт бешергәс, ҡурғашын алабыҙ ҙа 20 минут тағы эҫе мейестә тотабыҙ. Табынға йәшел тәмләткес үләндәр менән биҙәп тәҡдим итәбеҙ.\n1 килограмм үткәрелгән иткә 1 кишер, 1 баш һуған, 10 йомортҡа, 4-5 киҫәк икмәк, 1 стакан һөт йәки һыу, тәменсә тоҙ, борос, үҫемлек майы кәрәк.\nҮткәрелгән иткә һөттә йәки һыуҙа ебетелгән икмәк, ваҡ итеп туралған һуған, ҡырғыстан үткәрелгән кишер ҡушабыҙ. Тоҙ менән борос өҫтәп, 2 йомортҡа һытабыҙ ҙа яҡшылап бутайбыҙ. Итте 8 өлөшкә бүләбеҙ.\nТабаны майлайбыҙ. Үткәрелгән иттең һәр өлөшөн йомарлап табаға урынлаштырабыҙ. Урталарында соҡор яһайбыҙ ҙа һәр береһенә йомортҡа һытып һалабыҙ, тоҙ һибәбеҙ.\n200 градус эҫелектәге мейестә 50 минут самаһы бешерәбеҙ. Быҡтырылған йәшелсәләр йә башҡа төрлө гарнир, соус менән тәмле була.\nТоҙло кәбеҫтәле щи\n700 грамм ит, 300 грамм тоҙло кәбеҫтә, 600 грамм картуф, 4 кишер, 1 баш эре һуған, 1 шәфәри йә ҡуянтубыҡ (бүтбүлдек, пастернак) тамыры, тәменсә тоҙ, борос, 1 лавр япрағы кәрәк.\nИтте 1,5 сәғәт бешергәс, алып турайбыҙ ҙа кире һурпаға һалабыҙ.\nКартуф турап һалабыҙ, ул 5 – 7 минут бешкәс, тоҙло кәбеҫтә ҡушабыҙ. 10 минуттан табала ҡыҙҙырылған кишер менән һуғанды өҫтәйбеҙ. Шәфәри йә ҡуянтубыҡ тамырын ваҡ итеп турап ҡушабыҙ, тоҙ, борос һалабыҙ ҙа әҙер булғансы бешерәбеҙ.\nГөлшат ҠУНАФИНА әҙерләне.\nМәҡәләнең тулы вариантын журналдың 2-се (2017) һанында уҡығыҙ.\nТеги: Аш-һыу Итле ризыҡтар Ҡулыңдан һөйөн


Серле һандыҡ бит ул тәбиғәт » Башҡортостан гәзите\nСерле һандыҡ бит ул тәбиғәт\nҺәр төбәктә тыуған яғына, тирә-яҡ тәбиғәтенә һоҡланып йәшәүселәр, улай ғына түгел, ошо матурлыҡты кешеләргә еткерергә тырышыусылар, киләсәге өсөн борсолоусылар бар. Улар ауыл тарихын теркәп ҡалдыра, тыуған мөхите тураһында риүәйәттәрҙе йыя, исем-атамаларын асыҡларға тырыша, ишеткәндәрен ҡағыҙға теркәй. Ҡырмыҫҡалы районынан даими авторыбыҙ Фидат ағай Юнысов та үҙе олоғайғансы күңелен шатландырғандарҙы, өйкәгәндәрҙе ҡағыҙға яҙып, уйҙары менән уртаҡлашып барҙы. Уҡыусыларға уның бер нисә тәбиғәт ҡомартҡыһы тураһындағы мәҡәләһен тәҡдим итәбеҙ.\nОло йәштә булыуыма ҡарамаҫтан, ауылыбыҙ, районыбыҙҙағы тәбиғәт мөғжизәләре менән ҡыҙыҡһынып барам. Яҙылғандары тураһында уҡыйым, баҫылғандарын туплайым, күңелгә килгәндәрен дәфтәргә теркәйем, һеҙгә лә иң гүзәл тип һаналған, кешеләр ял итергә яратҡан бер нисә урын тураһында яҙып ебәрмәксемен.\nИң тәүге сиратта Ҡарлыман мәмерйәһен атар инем. Ҡарлыман ауылынан өс саҡрым алыҫлыҡта баҫып торған мөһабәт Оло Таш ҡаяһы аҫтында урынлашҡан был мәмерйәнең тарихы быуаттар төпкөлөнә барып тоташа. Бынан бер быуат элек, әсәйемдең балалыҡ йылдарында, уның ауыҙы өс ат егелгән арба (тройка) менән инеп йөрөрлөк, Әйүп олатайым йәш ваҡытта дауамы бынан егерме саҡрым алыҫлыҡтағы Аҡташ ауылы янындағы ҡаяға барып сыға торған булған. (Әсәйемдең тыуған йылы — 1898, Әйүп олатайымдың йәшлек йылдары XIX быуаттың 70-се йылдарына тура килә). Ошо оҙонлоҡтағы мәмерйәнең эсендә ниндәй серҙәр һаҡланыуы тураһындағы ҡулъяҙмалар беҙҙең көндәргә килеп етмәгән. Һуғыштан һуңғы йылдарҙа беҙ, 10-13 йәшлек малайҙар, һәр йылдың май башында унда сәйәхәт ҡыла инек. Ләкин 150-200 метрҙан ары эскә үтә алманыҡ, сөнки былай ҙа түбәнәйеп киткән залын яртылаш ҡалҡыулыҡ ҡаплағайны. Ҡалҡыулыҡтың арғы яғында һәр ваҡыт боҙ кеүек һалҡын һыу ятыр булды. Таяҡ башына сепрәк бәйләп кәрәсингә мансылған факелдар яҡтыһында мәмерйәнең артабан бейегәйеп һәм киңәйеп китеүе күренә торғайны. Беҙҙең арала яланаяҡтарҙың бармаҡ осо менән һыуҙың һалҡынлығын тикшереп ҡарауҙан башҡаға баҙнат итеүселәр табылманы. Мәмерйәнең дауамы һәр ваҡыт сер булып ҡалды. Уның төпкөлөндә тәбиғәт беҙҙән әле булһа үҙенең серҙәрен һаҡлайҙыр.\nБала саҡта мәмерйәнең эсендәге билдәһеҙлек, тышындағы күренеш беҙҙең өсөн оло сер булып торҙо. Өҫтөндә мөһабәт баҫып торған Оло Таш ҡаяһының урта бер өлөшөндә (ерҙән 50-60 метр самаһы бейеклектә) махсус киҫеп эшләнгән кеүек, мәктәптәге класс таҡтаһылай, тигеҙ ере бар ине. Уның киңлеге — 5-6 метр, бейеклеге 10 метр самаһы булыр. Ана шул тәбиғәт эшләгән таш таҡтаға билдәһеҙ рәссамдың ҡулдары менән иҫ киткес оҫталыҡта Ленин менән Сталиндың һүрәте төшөрөлгәйне. Кем һәм нисек төшөргәндер ул һүрәттәрҙе, беҙҙең өсөн сер булып ҡалды, сөнки тәбиғәт яһаған таш таҡта янына уңдан да, һулдан да, аҫтан да килеү, иң мөһиме, баҫып һүрәт төшөрөп тороу мөмкин түгел ине. Байтаҡ йылдар үткәс, моғайын, уны юғарынан 60-70 метр оҙонлоғондағы дилбегәгә бәйләнеп төшөп эшләгәндәрҙер тигән һығымтаға килдем. Бәлки, райондың партия етәкселәре махсус рәүештә берәйһен яллап ҡушҡандыр. Һүрәттәрҙең тағы ла бер үҙенсәлеге беҙҙе аптырашта ҡалдырҙы: көҙгө ямғырҙар, ҡышҡы бурандар, йәйге эҫе ҡояш нурҙары аҫтында ла улар үҙгәрешһеҙ ҡала. Кем белә, бәлки, һәр йылда яңыртып торғандарҙыр, тим. Хәҙер ул ҡая ташы юҡ: шартлатып, төҙөлөш материалына алып бөттөләр. Ниндәй вәхшилек! Әлеге көндә мине һәм мәмерйәнең артабанғы яҙмышына битараф булмаған яҡташтарымды тәбиғәт ҡомартҡыларының киләсәге борсой.\nРайоныбыҙҙың икенсе мөғжизәһе — Иҫке Муса ауылынан төньяҡ-көнбайышҡа табан 2-3 километр алыҫлыҡта ятҡан бәләкәй генә Зәңгәр күл. Уның иҫ китмәле матурлығын яҙып ҡына бөтөп булмай. Бәләкәй генә, ҡаҙан кеүек түңәрәк күлдең уртаһында диаметры метрҙан ашыу самаһында төпһөҙ упҡын урғыла. Ана шул упҡындан бәргән һыу артабан йылғаға ҡушыла.\nТағы бер тәбиғәт ҡомартҡыһы — Ҡырмыҫҡалы менән Ҡарлыман ауылдары араһындағы шишмә. Беҙ бала саҡта уны Изгеләр йәки Әүлиәләр шишмәһе тип йөрөтәләр ине. Һыуының тәмлелеген ҡағыҙға ғына яҙып аңлатырлыҡ түгел, уны эсеп ҡарау мотлаҡ. Һыуы һауыт-һабаның, самауырҙың төбөнә ултырған юшҡынды бөтөрә, бер ваҡытта ла боҙолмай, айҙар буйы торһа ла, үҙенең сафлығын, тәмен юғалтмай. Уның дауалау сифатына бала сағымда үҙем инандым. Миңә алты йәштәр самаһында күҙҙәрем эренләп ауырыны, әсәйем мине өшкөртөргә тип ауылдағы Лотфулла мәзингә алып барҙы. Мәзин бабай мине шул шишмәгә алып барып, битемде, күҙҙәремде һыу менән йыуырға ҡушты. Әсәйем шишмәгә ике тапҡыр ғына алып барҙы, өсөнсө барыуҙың кәрәге булманы. Шишмәнән әлеге көндәрҙә лә халыҡ һыу ала.\nМөғжизәләр рәтенә шулай уҡ беҙҙең ауылдан 300 метр самаһы алыҫлыҡта урынлашҡан, күктә йөҙгән ай кеүек түңәрәк Аҡкүлде индерер инем. Ауыл халҡы өсөн уның әһәмиәте бик ҙур. Беҙҙең олатайҙар әйтеп ҡалдырған риүәйәттәргә ҡарағанда, Ҡарлыман ауылының әллә нисәмә быуатлыҡ тарихы бар.\nҠасандыр ул икенсе ерҙә урынлашҡан булған. Бер ваҡыт ҡот осҡос сир таралып, ауыл халҡына үлеп бөтөү ҡурҡынысы янаған. Мулла, халыҡты йәшәгән урындарынан ҡуҙғатып алып китеп, әллә ни алыҫ булмаған ҡара урман эсенә, әлеге ауыл урынлашҡан ергә килтерә. Был ваҡиға ҡасан булғанын бер кем әйтә алмай. Архив документтары буйынса, Ҡарлыман ауылы 1653 йылда теркәлгән. Шул осорҙан алып бөгөн дә ауыл халҡы Аҡкүлдең һыуын эсә. Әйткәндәй, быуаттар төпкөлөнән килгән йола буйынса, кешеләр был ҙур булмаған (диаметры 100—120 метр самаһы) күлдең һыуының таҙалығын ҡәҙерләп һаҡлай. Унда бер кемгә лә һыу инергә, ат йөҙҙөрөргә рөхсәт ителмәй, мал тупламайҙар, өйрәк-ҡаҙҙы ебәрмәйҙәр.\nТәүге исеме Мансаҙы, хәҙерге Мөҡсин ауылынан алыҫ түгел генә ерҙә, Ағиҙел йылғаһы буйында йәйрәп ятҡан тәрән һыулы Талпаҡ күлен дә исемләр инем. Биш саҡрым самаһы оҙонлоҡтағы, ятышы менән ат дағаһын хәтерләткән был күл ике осо менән Ағиҙел йылғаһына бик яҡын килә. Ҡасандыр йылға ошо күл аша аҡҡан, тиҙәр. Нисек кенә булмаһын, был һыу ятҡылығы йылғанан ситтә ҡалып, бик матур күлде хасил иткән. Уның киңлеге яҙын 500-700 метрғаса етә. Элегерәк ярҙары буйында йыуан-йыуан йүкә ағастары үҫә ине. Хәҙер улар һирәгәйгән...


Һаулыҡ һағындағы аҡ фәрештәләр!\n22 Октябрь 2020, 20:05\nБеҙҙең ауыл халҡы уларҙы шулай атап йөрөтә.\nМедицина хеҙмәткәрҙәре... Был һүҙҙә күпме мәғәнә ята? Яғымлы ҡараш, эскерһеҙ, һәр ваҡыт ярҙамға ашҡыныусы саф күңел... Күпме кешенең сәләмәтлеге, ғүмере нәҡ уларҙың квалификациялы хеҙмәтенә бәйләнгән! Бихисап ауырыуҙарҙа яңынан йәшәү дәрте уятыусы ла, күпме ғаиләгә бәхет килтереүсе лә, матур киләсәккә өмөт осҡондары биреүсе лә илаһи заттар бит улар!\nМең төрлө сиргә ҡаршы аныҡ дауа тапҡан, кеше ғүмерен һаҡлап ҡала алған шәфҡәт туташтарын беҙ яратып: “Аҡ фәрештәләр!” – тип йөрөтәбеҙ. Тик был ике һүҙ артында күпме тынғыһыҙ, борсоулы, йоҡоһоҙ төндәр, хәл иткес ҡарарҙар һәм мәлдәр икәнен генә барыбыҙ ҙа аңлап бөтмәйбеҙ, шикелле. Хатта ҡайһы вакыт: “Рәхмәт һеҙгә!” – тип әйтергә лә онотабыҙ… Ә бит медицина хеҙмәткҙәрәренең һөнәре ниндәй ауыр һәм яуаплы! Улар ҡулында – кешенең баһалап бөткөһөҙ байлығы – ғүмере!\nНи генә тиһәк тә бөгөнгө ауыр, һынылышлы заманда ауылыбыҙҙа үҙ дауаханабыҙ булыуы һәр кем өсөн оло шатлыҡ! Дауахана етәксеһе – 39 йыл стажы булған тәжрибәле табип Варис Мулланур улы Шакиров, терапевтар, ҙур тәжрибә туплаған балалар табибы Башҡортостандың һаулыҡ һаҡлау алдынғыһы Гүзәл Рәфҡәт ҡыҙы Шакирова, өс тиҫтәнән ашыу йыл һайлаған һөнәрҙәренә тоғролоҡ һаҡлаусы теш табиптары – республика һаулыҡ һаҡлау алдынғыһы Гөлсирә Рәхимйән ҡыҙы Ғәбитова менән Марсель Мәхмүт улы Батталовтар хаҡында ауырыуҙарҙан тик маҡтау һүҙҙәре генә ишетергә мөмкин.\nБашҡортостандың һаулыҡ һаҡлау алдынғыһы Дилә Ғәйфулла ҡыҙы Ирназарова 39 йыл инде ҡатын-ҡыҙҙарыбыҙҙың сәләмәтлеге һағында тора.\nӨлкән шәфҡәт туташы – Башҡортостан Республикаһының һаулыҡ һаҡлау алдынғыһы Рәмзәлиә Ишмөхәмәт ҡыҙы Кәримова тураһында ла тик йылы һүҙҙәр генә яҙырға мөмкин. Ул 1989 йылда районда үткәрелгән конкурста “Иң яҡшы акушер”, 1991 йылда – “Иң яҡшы фельдшер” исемдәренә эйә булды.\nБайрас Дияр улы Барлыбаев 24 йыл инде теш технигы булараҡ тырышып эшләй. Системалар ҡуйыусы палата шәфҡәт туташы Әлифә Ильяс ҡыҙы Нурасова, процедуралар кабинетының шәфҡәт туташы Вәлимә Морат ҡыҙы Ырыҫкилдина, теш кабинетының шәфҡәт туташы Фәниә Фәрит ҡыҙы Дәүләтбаевалар ҙа Иҫке Сибай ауыл дауалау амбулаторияһында утыҙар йылдан ашыу намыҫлы хеҙмәт итә.\nБеҙҙең амбулатория пациенттары шәфҡәт туташтары Зәлиә Мансур ҡыҙы Шаһимарҙанова, Нурзилә Шәрифйән ҡыҙы Ишмырҙина, Венера Әмир ҡыҙы Рахманғолова, Зилә Айсыуаҡ ҡыҙы Таҡтаева, лаборант Көнһылыу Миңлеғәле ҡыҙы Билгебаева, санитаркалар Сулпан Миңлебай ҡыҙы Ғәлиәхмәтова, Алһыу Зыя ҡыҙы Кәримоваларҙы ла бары яҡшы яҡтан ғына телгә ала. Уларҙың ауырыуҙарға кеселекле, ирәбе мөғәмәләһе, ярҙамға килергә әҙер тороуҙары, һәр кем менән уртаҡ тел таба белеүҙәре һәм итәғәтле булыуҙары өсөн ҡыуана ауырыуҙар.


Таныш тормош. Таныш кешеләр » Башҡортостан гәзите\nТаныш тормош. Таныш кешеләр\n20-10-2017, 00:05 // Рухиәт // Баҫып сығарырға\nЖурналист һәм яҙыусы Венер Исхаҡовтың “Китап” нәшриәтендә\n“Өй эйәһе” исемле китабы баҫылып сыҡты. Ул – “Башҡортостан” гәзите редакцияһында үҙенең ышаныслы хеҙмәт урынын, журналистик ижад йүнәлешен уңышлы тапҡан хәбәрсе. Көнүҙәк темаларға яҙылған мәҡәләләре, һүрәтләмәләре, интервью, репортаждары әленән-әле баҫылып тора. Улар менән аралаш хикәйәләре лә йыш ҡына донъя күрә.\nАвтор журналист һәм яҙыусы сифатында “Башҡортостан” гәзите редакцияһында элек-электән ныҡлы урын алған матур традицияны беҙҙең көндәрҙә ышаныслы дауам итә.\nТөрлө дәүерҙә “Совет Башҡортостаны” журналистары араһында Әмир Гәрәев, Ноғман Мусин, Булат Рафиҡов, Тайфур Сәғитов, Ғәйфулла Вәлиев, Динис Бүләков кеүек прозаиктар, Рәми Ғарипов, Рафаэль Сафин, Рәшит Шәкүр, Ирек Кинйәбулатов, Сафуан Әлибаев кеүек шағирҙар эшләгән. Бөгөн ҙур абруйлы был коллективта Азамат Юлдашбаев, Рәлис Ураҙғолов, Салауат Әбүзәров, Лариса Абдуллина кеүек яңы быуын журналистары һәм яҙыусылары матбуғат, әҙәбиәт өлкәһендә ең һыҙғанып ижад итә.\nБашҡорт дәүләт университетының башҡорт филологияһы һәм журналистика факультетында белем алған йәш ижадсылар менән “Башҡортостан” гәзите коллективы араһындағы бындай тығыҙ, эҙмә-эҙлекле хеҙмәттәшлек һәм бәйләнеш башҡорт журналистикаһы менән башҡорт әҙәбиәтенең үҙ-ара аралашып туҡтауһыҙ үҫешен, һәләтле йәш ижади көстәр менән тулыланыуын кәүҙәләндерә.\n“Өй эйәһе” – йәш прозаик Венер Исхаҡовтың өсөнсө китабы. Унда һуңғы йылдарҙа ижад ителгән сатирик һәм юмористик хикәйәләре тупланған. Иң тәүҙә шуны әйтәйек: 2017 йыл автор өсөн икеләтә шатлыҡлы. Яңы китабы сыҡты, Башҡортостан һәм Рәсәй Яҙыусылар союзына ҡабул ителде. Артабанғы йылдарҙа ла шатлыҡ өҫтөнә шатлыҡ өҫтәлеп торһон. Ваҡиғаларҙың икеһе лә Венер өсөн генә түгел, башҡорт журналистикаһы, Башҡортостан әҙәбиәте өсөн дә шатлыҡлы һәм баһалы.\nЙыйнаҡ ҡына китапҡа ла бәхетле яҙмыш сәғәттәре һуҡҡан, тип әйтергә мөмкин. Бында урын алған 41 хикәйәнең һәр береһе башҡорт әҙәбиәтендәге сатирик һәм юмористик проза ҡаҙнаһында лайыҡлы урын аласаҡ.\nКитаптағы әҫәрҙәр тематик һәм стиль йәһәтенән әҙәбиәтебеҙҙәге сатира, юмор өлкәһенә үҙенсәлекле яңы сифаттар өҫтәй. Ыҡсым күләмле йүгерек хикәйәләр бер тында уҡыла. Ҡыҙыҡлы ваҡиғалар, ғәләмәт холоҡло кешеләр ысынбарлыҡтың үҙе һымаҡ ағыла китапта. Зиһенде ылыҡтырып, сюжет, характерҙар үҙ артынан эйәртә. Ҡайһы бер хикәйәне хатта ҡабат-ҡабат уҡыйһың. Йыйынтыҡты тотошлай уҡып сыҡҡас, үҙеңә эстән генә былай тип әйтеп ҡуяһың: таныш тормош, таныш кешеләр.\nБыл китаптағы хикәйәләргә иң хас әҙәби сифаттарҙың береһе – сатираның юморлы булыуы. Сатира менән юморҙың тығыҙ берлеге әҫәрҙе йәнлелек, хислек, мәҙәнилек аһәңе менән сорнай. Уҡыусы күңеленә асҡыс ана шулай табыла. Сатира һәм юмор оҫтаһы Сәғит Агиш прозаһы нәҡ шундай әҙәби күренеш ине.\nЮморға йомарт һуғарылыу Венер Исхаҡов хикәйәләрен уҡымлы һәм тормошсан итә. Халыҡ телендә “үҙе ҡыҙыҡ, үҙе ҡыҙғаныс” тигән әйтем дә иҫкә төшә. Ошо йәһәттән “Беҙ ниңә шулай” тигән хикәйә айырыуса үҙенсәлекле. Уның төп геройы Мөҡсин тормошта йыш осрай торған бер кеше тибын күҙ алдына баҫтыра. Мөҡсин – кирегә бөткән мыжыҡ бәндә. Ул бер нәмәнән дә ҡәнәғәт түгел. Тормоштан, кешеләрҙән кире яҡты ғына эҙләй. Әҫәр ошолай башланып китә:\n“Мөҡсин бөгөн дә үҙенең күнегелгән йолаһына хыянат итмәне: төшкә ҡарай ғына өҫтәле янына “лып” итеп килеп ултырҙы. Портфеленән шапылдатып бер ҡосаҡ гәзит-журнал соҡоп сығарҙы ла, ҡыштыр-ҡоштор килеп, әле береһен ҡараны, әле икенсеһен. Унан быҙау кеүек мышнай-мышнай нимәлер уҡый башланы. Ахырҙа берәй таныш-фәләне күҙенә салынды булһа кәрәк:\n– Бынау ни юҫыҡ әҙәмде лә гәзиткә яҙған булғандар, – тип мөкөлдәгәне ишетелде. – Ишшеү килештереп, аҡшайтып фотоһын биргәндәр бит әле. Алланың ҡашҡа тәкәһе тиерһең. Ана ниндәй ҡаҡайып тора. Уның шайы ғына кем эшләмәй! Әкиәт яҙып академик булған берәү. Бустыйҙың бустыйы бит. Бына мин етмештә булһам да, бер ҙә бот күтәреп өйҙә ятмайым. Берәүҙе күрҙениһәләр, күҙҙәре тона бит ул, юҡ эшен дә бар итеп ҡабартырға ғына торалар. Ҡыҙыҡ ҡыналар ул. Беҙ ниңә шулай икән, ә?”\nБына шул һүҙҙән башланып китә иртәнге эш сәғәте Мөҡсин мыжыҡтың. Артабан инде көндәлек тормоштан, кешеләрҙән йөй эҙләүен туҡтатмайса дауам итә. Йәнәшәһендәге өҫтәлдең етемһерәп ултырыуын шәйләп алғас, бүлмәләгеләргә ҡәтғи һорау бирә:\n“– Һаман да юҡмы?\n– Ул больницала бит, – тип яуап ҡайтара кемдер.\nМөҡсин секунд араһында теҙеп алып китә:\n– Кит, ғибрәт, әйләнгән һайын ниндәй бальнис, ти ул. Эш тип уйлау юҡ, сиртһәң битенән ҡаны һытылырҙай бәндәне ҡайһы ере бимазалай икән, ә? Кляузник! Бөгөндән шартлатып арт һанына тибергә кәрәк уның. Беҙгә ғәрип-ғөрәбә не нужен…\nМөҡсин мыжыҡ эсендә ҡайнаған һарыуын туҡтамай сәсә бирә. Уның яңы соҡсоноуы өр-яңыса килеп сыға.\n– Бынау йәврәйҙәрҙең берҙәмлегенә ғәжәп итерлек. Береһе өсөн береһе үлергә әҙер торған бындай ҙа халыҡ булыр икән! Ҡарттарын да, йәштәрен дә чут күтәреп йөрөтмәйҙәр. Кәнишне, шулай булғас, улар алға бармай, кем барһын! Ә беҙ? Ҡуй инде, ҡуй, әйтеүе лә оят, ни юҡ – беҙгә юҡ. Бер-беребеҙҙе тереләй йоторға әҙер генә торабыҙ бит. Ҡайҙа ул беҙгә бер-береңдең шатлығына ҡыуана белеү! Ниңә беҙ шулай икән, ә?\nОшо саҡта бүлмәгә бүлек етәксеһе башын һона.\n– Наилды күрмәйемсе, берәй эш менән киттеме икән?\nМөҡсин ашығып яуап бирә:\n– Ҡасан уның башҡалар һымаҡ эшкә үҙ ваҡытында килеп, үҙ ваҡытында ҡайтҡаны бар? Әллә ҡасан уҡ табанын ялтыратты. Үҙегеҙ беләһегеҙ хәҙерге йәштәрҙе. Улар беҙҙең кеүек ҡара таңдан киске эңергә ҡәҙәр һеперелергә алйот түгел. Ваҡыт уҙһын, сабата туҙһын тип кенә йөрөйҙәр шунда…”\nМөҡсин мыжыҡтың бер көн дауамындағы “етди” ҡыланыуы шулай тамамлана.\n“Өй эйәһе” китабында Мөҡсин – иң ныҡ иҫтә ҡалған герой. Ул ысын мәғәнәһендә характер дәрәжәһенә еткереп һынландырылған типик образ. Бындай әҙәби һөҙөмтәгә өлгәшеүҙә ике уңышлы әҙәби-художество сара хәл иткес роль уйнай. Беренсенән, геройҙың үҙен үҙе асып һалыуы бик мәғәнәле. Был осраҡта Мөҡсиндең өс-дүрт монологы йөкмәткене кәрәкле фекер менән тәбиғи байыта, әҫәрҙең ышандырыу ҡеүәһен тәрәнәйтә һәм көсәйтә. Һәр бер монологын ул: “Беҙ ниңә шулай икән, ә?” тип ҡәтғи әйтеп йомғаҡлай. Бер нисә тапҡыр ҡабатланған ошо һүҙ геройҙың үҙ әйткәненә ныҡ инаныуын раҫлай, тыңлаусыға әйткән фекерен, ҡарашын һеңдерергә теләй. Уҡыусы иһә был геройҙың ысынлап ана шундай кирегә бөткән, һәр нәмәнән йөй эҙләгән мыжыҡ кеше икәнлегенә тамам ышана.\nУйлап ҡараһаң, Мөҡсин шикелле бәндәләр тормошта осрап тора бит. Был, әйткәнебеҙсә, беренсенән булды. Икенсенән, шәп геройҙың характер үҙенсәлектәрен көсәйтеп һынландырыуҙа яҙыусының хикәйәләү стиле лә бик мөһим. Яҙыусы хикәйәләүе әллә ни ҙур урын алмай. Әммә йыйнаҡ хикәйәләү өлөштәрендә Мөҡсингә хас кешелек сифаттары мәргән тасуирлана. Яҙыусы хикәйәләүендәге стиль үҙенсәлеге ошондай өҙөктә лә бик күргәҙмәле сағыла:\n“Мөҡсин бөгөн дә үҙенең күнегелгән йолаһына хыянат итмәне: төшкә ҡарай ғына “лып” итеп килеп ултырҙы. Бына-бына ҡорбанын һөҙөп осорорға әҙерләнгән үгеҙ кеүек күҙе аларған, йөҙө ҡарайған, былай ҙа юҡ иренен бәлеш кеүек бөрөштөрөп ҡымтыған ирҙең бүлмәләгеләргә ҡул биреп күрешеү түгел, ирендәрен ҡыбырлатып һаулыҡ һорашырға ла хәле етмәне…”\nВенер Исхаҡов ҡыҫҡа хикәйәләрҙе үҙ итә. Сатирик һәм юмористик әҙәбиәт өсөн ҡыҫҡалыҡ – традицион ҡалып һәм жанр сифаты. Сәғит Агиш, Сәләх Кулибай, Ғариф Ғүмәр, Тимер Арыҫлан, Марат Кәримов, Марсель Сәлимов хикәйәләре йыйнаҡ күләмле. Бындай әҫәрҙәрҙә һүҙгә тапҡырлыҡ, етдилекте шаянлыҡ, уйын-көлкө аша асып биреү – ғәҙәти хәл.\nЯҙыусы стиленә хас йыш осраған үҙенсәлектәр китапта төрлө-төрлө сифатта күҙ алдына баҫа. Шулар араһында, әйтәйек, мәҙәгерәк башланыш уңышлы файҙаланыла.\n“Уйын эш түгел” хикәйәһе бик сәйер һүҙҙән асылып китә.\n“Аптыраҡ инде, аптыраҡ. Баш ҡатты ул. Барыһы ла күреп ҡалыу менән:\n– Ҡасан бисә алаһың да ҡасан бисә алаһың? – тип ҡаҡ быуынға төшә бит, әй. Атайым да:\n– Эшкинмәгән, ҡоро кәүҙә, әллә кемгә оҡшап мәмәй булғанһың, кәләш алырға ла эшкинмәйһең бит, – тип хыялый итә”.\n“Аптыраҡ инде, аптыраҡ!” тигән мәҙәгерәк һүҙ әҫәрҙә бер нисә тапҡыр ҡабатлана. Ошо һүҙ герой менән бәйле ваҡиғаларҙы артабан тәбиғи үҫтерергә алтын асҡыс һымаҡ. Уҡыусының иғтибарын әҫәр аҙағынаса ылыҡтырып эйәрткән йәнле бер әҙәби сара ул.\nХикәйәләрҙә юмор-сатира рухын тыуҙырыуҙа геройҙың портретын тасуирлау стиле ҡыҙыҡлы. “Туй мәшәҡәте” әҫәрендә йәш кәләш Марисабелдең төҫө-башы, килбәт-ҡиәфәте ҡуйы буяуҙар аша һынландырыла:\n“…Малайҙарҙыҡы кеүек ҡыҫҡа ғына итеп киҫелгән сәсенең бер өлөшө ҡыҙғылт, икенсе яғы – көрәнһыу, сикә тирәһе тағы әллә ниндәй төҫтә. Ҡара, ҡара, ҡолағына ғына түгел, танауына, хатта аҫҡы ирененә лә алҡа тағып алған. Ҡыҫҡа ғына майкаһынан кендеге күренеп тора, унда ла алҡаһы йымылдай. Бәсәк-бәсәк, теле осонда ла әллә нимә күренгән һымаҡ. Ысынлап та шулай шул! Алҡа ла инде”.\nЯҙыусы ижад иткән үҙенсәлекле тиҫтәләгән характер-типтар араһында исемһеҙ бер герой бар. Ул үҙен былай тип таныштыра:\n“– Мин ҡортсолоҡ буйынса белгес булам. Оҙаҡ йылдар ошо өлкәлә шөғөлләнәм. Фән кандидатымын. Әле докторлыҡ диссертацияһын яҡларға әҙерләнәм, – тип башланы ул һүҙен. – Иң тәүҙә яҙған әйберҙәрҙе матбуғатта баҫтырырға кәрәк. Тик ниңәлер минекеләрҙе ҡабул итмәй йөҙәтәләр. Мәскәүгә ебәргән әллә күпме мәҡәләм һыуға төшкәндәй ғәйеп булды. Ә бит уларҙы яҙыу өсөн күпме ваҡыт сарыф ителде. Ул китапханаларҙа соҡоноу, ул эҙләнеү… Минең кеүек белгестәр илдә юҡ тиерлек. Сабып йөрөп, хатта ғаилә ҡорорға ла ваҡыт ҡалманы. Шуны аңламайҙармы икән ни?”\nОшо хәтле шәп белгес көтмәгәндә көлкө ҡатыш ҡыҙғаныс хәлгә тарый.\nРедакция журналистарының береһе, сәй эсергә тип алып килгән баллы банканы өҫтәлгә ултыртҡас, әлеге белгестән бының ниндәй бал икәнен белергә һорайҙар. Тәмләргә тип бер нисә ҡалаҡ бал һоғонғас, ул былай ти:\n– Йүкәнеке тиһәң – ҡыҙғылт, ҡарабойҙайҙыҡы тип әйтер инем – тәме башҡа төрлө.\nХикәйә бик мәргән йомғаҡ менән тамамлана.\n“Ҡунаҡ мул ғына итеп өсөнсө, дүртенсе ҡалаҡты һоғондо, әммә аныҡ ҡына яуап ишетелмәне. Күрәһең, ниндәй бал икәнлеген айырыу өсөн уға кәмендә академик булыу кәрәктер!”\nНиндәйен эффектлы финал! Әҫәр башында үҙен ҡортсолоҡ буйынса илдәге иң шәп белгес тип иҫәпләгән фән кандидаты әҫәр аҙағында йүкә балы менән ҡарабойҙай балы араһындағы айырманы аныҡ самалай алмай. Финалда бөтә әҫәргә салют бирелгән һымаҡ. Донъя яңғыратып көлөрлөк хәл! Көтөлмәгәнлек эффекты әҫәрҙе хәтергә уйып һала. Көләмәс жанрында киң ҡулланылған новелизм алымы ана шундай ҡөҙрәткә эйә. Художество сараһы булараҡ, новелизм Венер Исхаҡов хикәйәләрендә лә уңышлы һәм йыш файҙаланыла.\nВенер Исхаҡовтың “Өй эйәһе” китабы – хәҙерге башҡорт прозаһына, айырыуса уның сатира-юмор өлкәһенә үҙенсәлекле идея-художество яңылыҡтары алып килгән әҙәби күренеш. Билдәле булыуынса, әҙәбиәтебеҙҙәге сатирик-юмористик әҫәрҙәрҙә, бигерәк тә һуңғы осорҙа йыш ҡына яҙыусы тарафынан уйлап сығарылған тормош күренештәре һәм яһалма кешеләр образдары урын алһа, автор прозаһында таныш тормош, таныш кешеләр менән осрашҡандай булаһың. Күрәһең, көндәлек журналист хеҙмәте ысын тормош, ысын кешеләр менән йыш осраштырып, хәҙерге ысынбарлыҡтың төрлө яҡтары һәм кешеләрен уға даими танытып торалыр.\nӘ ҡәләме сатираға һәм юморға бик йомарт Венер Исхаҡовтың. “Өй эйәһе” кеүек уҡымлы йыйынтыҡ артынан тағы ла шәберәк китаптарың “тып” итеп торһон әйҙә!


Ҡаршылыҡтар сыныҡтыра ғына\n5 Февраль 2019, 17:03\nБеҙҙең хоккей командаһы турнирҙа уңышлы сығыш яһаны\n23-27 ғинуарҙа Кушнаренко районында Тарасов исемендәге “Алтын шайба” йәш хоккейсылар клубының финаль уйындары үтте. Унда Башҡортостан ҡала һәм райондарынан 10 иң көслө команда ҡатнашты.\nБыл мәртәбәле турнирҙа беҙҙең егеттәр-ҙең нисек сығыш яһауҙары тураһында “Сапсан” хоккей клубы тренеры Фирғәт Мөниров яҙып ебәргән:\n“Республика кимәлендәге был уйында Йонос ауылынан “Сапсан” клубының йәш хоккейсылары Илһам Мөхәмәтшин, Ғәлиәскәр Мөниров, Фәнил Хилажев, Рәфис Хәйерзаманов, Мирас Нурмөхәмәтов, Морат Ғәҙелшин, Иршат Нафиҡов, Башҡорт гимназияһының “Ыласын” клубынан Илфир Төхвәтуллин, Марат Рафиҡов, Вилдан Хаматуллин, Айрат Сафиев һәм Дыуан-Мәсетле мәктәбенән Юлдаш Вәхитов районыбыҙ исеменән сығыш яһаны.\nТурнир барышында беҙҙең хоккейсылар яҡшы физик әҙерлек, еңеүгә ынтылыш, бер коллектив булып уйнай белеүҙәрен күр-һәтте. Беҙҙең егеттәр иң көслө командаларға ҡаршы лайыҡлы уйын алып бар- ҙы. Мәсетле районы командаһы “Алтын шайба-2018” клубы чемпионы – Әлшәй районы командаһына буллит буйынса 2:3 иҫәбе менән һәм овертаймда 2018 йылғы балалар хоккей лигаһы беренселеге вице-чемпионы – Межгорье ҡалаһы командаһынан ғына еңелде.\nБилдәле клубтарҙы еңгән осраҡтар ҙа булды. 4:1 иҫәбе менән 2018 йылғы йәштәр хоккей лигаһы чемпиондары – Бишбүләк районы командаһын һәм 5:3 иҫәбе менән 2018 йылғы балалар хоккей лигаһының бронза призеры – Өфө районы командаһын еңдек. Ете мәрәй йыйып, беҙҙең команда республикала 7-се урын яуланы.\nҮкендергес хаталар ҙа, уңышһыҙлыҡтар ҙа, судьяларҙың ғәҙелһеҙлеге лә булды, әлбиттә. Спортта унһыҙ булмай. Әммә бындай ҡаршылыҡтар хоккейсыларҙы сыныҡтыра ғына. Улар еңеүҙәргә ирешеү өсөн тағы ла ныҡышмалыраҡ әҙерләнә.\nТағы ла бер ҡаҙаныш – команда уйынсыларының береһе – Ғәлиәскәр Мөниров турнир йомғаҡтары буйынса “Алтын шайба” Бөтә Рәсәй турнирында ҡатнашыу өсөн Башҡортостандың йыйылма командаһына саҡырылды.


Хәбәрҙәр: Болгария: майҙа ваҡытынан алда парламент һайлауҙары үтәсәк.\nБолгария: майҙа ваҡытынан алда парламент һайлауҙары үтәсәк.\nБолгарияла12 майҙа ваҡытынан алда парламент һайлауҙары үтәсәк. Был хаҡта кесе йомала республика президенты Росен Плевнелиев хәбәр итте. Аҙна элек ил парламенты премьер-министр Бойко Борисов һәм хөкүмәттең отставкаһын ҡабул итте.\nСәйәси көрсөк торлаҡ- коммуналь хеҙмәттәргә тарифтарҙың ҡырҡа артыуына ҡаршы йәйелеп киткән акциялар арҡаһында килеп тыуҙы. Демонстрациялар йыш ҡына полиция менән бәрелешкә ҡәҙәр барып етте. Уҙған йәкшәмбе манифестацияларында Болгарияның 40 ҡалаһында 150 мең кеше ҡатнашты.\nХөкүмәт башлығы кисекмәҫтән энергия бүлеү компанияларының эшен тикшерергә һәм электр энергияһына хаҡтарҙы кәметергә саҡырҙы. Әйҙәүсе фирҡәләр яңы хөкүмәт төҙөүҙән баш тартты. Ваҡытлы кабинет ағзаларын хәҙер президент тәғәйенләргә тейеш.


Үткән йома Спорт һарайында "Салауат Юлаев" командаһының б аш тренеры Рафаил Ишмәтов һәм Өфө дружинаһының өлкән тренеры Сергей Герсонский ҡтнашлығында матбуғат конференцияһы үтте. Өфө клубының киләһе миҙгелгә әҙерлек\nсәйәсәте тураһында башлыса Рафаил Ғәзизов һөйләне бәйән итте: "Командаға беҙ ас һәм яуыздарҙы йыясаҡбыҙ". Шулай итеп , баш тренер үҙ сығышын үткән чемпионаттың "Салауат Юлаев" өсөн уңышһыҙ тамамланыуынан башланы.\n- 13 - сө урын яулауыбыҙға ике сәбәп бар. Беренсеһе - 11 команда НХЛ профессионалдары тарафынан нығытылыуына әҙер бул мауыбыҙ. Икенсеһе - коллектив төҙөргә тырышыуыбыҙ үҙен аҡламаны. Үҙ тәрбиәләнеүселәребеҙгә бағлаған өмөттәр бушҡа булды. Үҙәк һөжүм итеүсе Заварухиндан башҡа барыһы ла насар уйнаны. Григоренко менән Макаров командаға яҡшы ғына инеп китә алды. Иң файҙалы һаҡсы - Цулыгин, командала ҡалған оборона уйынсылары араһынан иң яҡшылары - Кутейкин һәм Озолин.\nШулай булыуына ҡарамаҫтан, команданың дөрөҫ юл менән барыуын билдәләргә теләйем. Рәсәй хоккейында бик ҙур үҙгәрештәр көтөлә, улар быйыл уҡ башланыр тигән өмөттәмен. Сит ил хоккейсыларынан баш тартырға ине, улар Рәсәй хоккейы\nүҫешенә ҡамасаулай. Контракттарҙың бер йыллыҡ ҡына булыуы л а мине ҡәнәғәтләндермәй. Командаға бер нимә лә бирмәйенсә, ү ҙенә генә алып өйрәнгәндәргә ҡарата ла сара күрергә кәрәк\nБеҙ нисек нығынасаҡбыҙ Рәсәй хоккейында һәр миҙгелдә\nүҙҙәрен лайыҡлы күрһәткән егермеләп көслө уйынсы бар - Прокопьев, Затонский, Сушинский һәм башҡалар, әммә улар ҡиммәт тора һәм Өфө командаһына килергә риза булмаясаҡ. Күптәр бер йыл ғына уйнай һәм юҡҡа сыға. Горбушин "Салауат Юлаев" составында яҡшы ғына сығыш яһағайны, был миҙгелдә иһә бер команда составына ла инә алманы. Ғөмүмән алғанда, һөжүм итеүселәр менән проблема етерлек.\nҠапҡа һаҡсылары йәһәтенән дә был миҙгел шәптәрҙән булманы. Беҙ бер юлы дүрт һаҡсы алырға уйлайбыҙ, артабан күҙ\nкүрер. Паапанен команданан китәсәк. Йониға килгәндә, уның командала ҡалыу - ҡалмауын әйтә алмайым, әммә ул үҙенең тотороҡло уйнай алыуын иҫбатламаны. Андрей Кузнецов та икенсе состав өсөн тик яҡшы кимәлдә генә уйнаны тип әйтеүе ҡыйын. Дмитрий Макаров яҡшы ғына уйын күрһәтте, әммә ағалы -\nэнеле Макаровтар "Магнитка" менән контракт төҙөнө. Әммә был\nбеҙҙең уға булған ҡыҙыҡһыныуыбыҙҙы кәметмәй. Аншаковтың да команда өсөн файҙалы һәм файҙаһыҙ яҡтары бар. Әммә хәҙер барыһы ла егеттәрҙең үҙенең теләгенән тора - киләһе миҙгелдә\nулар ҡайҙа уйнарға теләй. Андрей Зубарев контрактҡа ҡул ҡуйыуҙан баш тартты - эш хаҡын күтәреүҙәрен һорай. Ваҡыт үте ү менән ул аҡса эшләй алыр ине, әлбиттә, әммә уға хәҙер үк к әрәк. Әгәр инде Зубаревҡа күп түләһәк, ул бер - ике айҙан уй науҙан туҡтаясаҡ. Бындай миҫалдар бик күп. Сергей Геронский менән беҙ йәштәрҙең йыйылма командаларында күп таланттар күрҙек, әммә улар бөгөн күп итеп аҡса ала һәм йүнле уйын күрһәтмәй. Уларға сникерстар һәм мерседестар ғына кәрәк.\nКиләһе миҙгелдә нимәгә ынтылабыҙ Планда әлегә алты соста в - фарм - клубтан икәү һәм өлкәнерәктәрҙән торған дүртәү. М ин бары юғары урындар өсөн көрәшергә кәрәк тип һанайым, юҡһа был сығыштарҙың мәғәнәһе лә булмай. Бары 80 - 86 - сы йылғы хоккейсыларҙы ғына йыйырға уйлайбыҙ. Командаларҙың күрһәткесе юғары булған осраҡта ғына контракттарҙа юғары эш\nхаҡы ҡаралған. Ә бары тик аҡса алырға теләп, уйнарға теләмә гәндәр командаға кәрәкмәй. Проблема бөгөн хоккейсыларҙың патриотизмы булмауында. Тимәк беҙ ас һәм уҫалдарҙы аласаҡбыҙ.\n"Салауат Юлаевтың" өлкән тренеры Сергей Герсонский:\n- Команда менән эшләй башлағас, мин егеттәрҙең оҫталыҡ кимәле суперлиганың көслө алты клубында уйнаусылар менән сағыштырғанда түбәнерәк икәнлеген күрҙем. Әммә уларҙа еңергә\nтеләк бар. Бәлки ҡайһы ваҡыт егеттәргә ихтыяр көсө етмәйҙе р - быға көс табыуы еңел түгел. "Салауат Юлаевтан" кемдәрҙе\nапрелдә Санкт - Петербургта башланасаҡ турнирға Рәсәй йәштәр йыйылма командаһына аласаҡмын Кандидаттар өсәү: Жмаев, Сальников, кесе Селуянов. Әммә фарм - клуб өсөн һуңғы\nуйындарҙа уларҙың уйыны миңә бик оҡшаманы - яҡшы уйынсы беренсе лига фонында айырылып торорға тейеш, ә улар тураһында былай тип әйтеүе ҡыйын булды.


Боксты ҡыҙҙар ҙа ярата | Йәншишмә\nНаписал в 13 марта 2018, 11:44\nБыл хәбәр йәшен тиҙлегендә гимназияны урап сыҡты. Беҙ дуҫтарыбыҙҙы ҡотларға ашыҡтыҡ. Бокс буйынса Өфө ҡалаһы беренселегендә Элина Динеева 10 – 11 йәшлектәр араһында – I, ә Алһыу Ғәббәсова 13 – 14 йәшлектәр араһында II урын яулаған. Уларҙың район күләмендә лә, күрше Күмертау, Мәләүез ҡалаларында үткән алыштарҙа ла еңеүҙәре байтаҡ. Ә бит ҡыҙҙарҙың бокс менән шөғөлләнә башлауҙарына ике йыл ғына.\nУлар уҡыуҙа ла һынатмай. Элина V «Б» синыфында гел «бишле»ләргә генә өлгәшә. VIII «Г» синыфында уҡыусы Алһыуҙың көндәлеген дә «дүртле» һәм «бишле»ләр генә биҙәй. Ул беҙҙең «Балалар республикаһы»ның юғары синыф уҡыусылары советында мәҙәниәт бүлеген дә етәкләй, байрам саралары өсөн яуаплы, үҙе – бөтә концерттарҙа алыштырғыһыҙ алып барыусы ла. Элина – синыфтарында староста, балалар ижады үҙәгенең «Лидерҙар клубы»на йөрөй, «Хәүефһеҙ тәгәрмәс» КВН командаһының әүҙем ағзаһы.\nБына шулай икеһе лә – һәр яҡлап та килгән ҡыҙҙар. Ә бокс – уларҙың яратҡан спорт төрө. Етәкселәре Алһыу менән Элинаны маҡтап бөтә алмай: «Маҡсатлы, сәмле, тырыш ҡыҙҙар. Спортта ла һынатмайҙар», – ти.\n« Конькиҙа йөрөүҙән ҡурҡмағыҙ\nТелгә һөйөү тәрбиәләйем »


Хәбәрҙәр: 8 Мартта ҡатын-ҡыҙҙар үҙ хоҡуҡтары тураһында иҫкә төшөрҙө.\n8 Мартта ҡатын-ҡыҙҙар үҙ хоҡуҡтары тураһында иҫкә төшөрҙө.\nХалыҡ-ара ҡатын- ҡыҙҙар көнө донъяның гүзәл заттары өсөн үҙ хоҡуҡтары тураһында иҫкә төшөрөргә һәм уларҙың үтәлеүен талап итергә бер сәбәп булды. Нью-Делиҙа йөҙҙәрсә ҡатын-ҡыҙ, 8 Март уңайы менән, көс ҡулланыуҙарға ҡаршы акцияға йыйылды. Улар хөкүмәттән хәүефһеҙлеккә күберәк көс сарыф итеүҙе талап итте.\nҠатын-ҡыҙға ҡарата көс ҡулланыу проблемаһы Көньяҡ Африка Республикаһында ла ҡырҡыу тора. Йоханнесбургта быға иғтибарҙы йәлеп итеү өсөн, барабандарҙы эшкә егергә булғандар. Теләгән һәр бер кеше был акцияла ҡатнаша алды.\nГүзәл заттың хоҡуҡтары өсөн көрәшкә БМО-ла үҙ өлөшөн индерҙе- батыр, маҡсатына табан ҡыйыу атлаусы, башҡаларға өлгө булырҙай ҡатын-ҡыҙ хаҡында йыр яҙҙырҙы. Йырҙы төрлө илдән 20-нән ашыу гүзәл зат вәкиле башҡарҙы.